title: Kashmir

text:
Intia ja Pakistan ovat ajautuneet pahaan rajakiistaan Kashmirin alueesta. Kun Intia ja Pakistan itsenäistyivät vuonna 1947, alkoivat väkivaltaisuudet hindujen ja muslimien välillä. Muslimit halusivat liittyä Pakistaniin, hindut ja buddhalaiset Intiaan. Kashmirin maharadja Hari Singh viivytteli päätöstä Pakistaniin liittymisestä. Pomchissa alkoi muslimien mielenosoitus Pakistaniin liittymisen puolesta. Maharadjan laskuvarjojoukot ampuivat muslimimielenosoittajia. Tämän takia muslimit aloittivat Azad Kashmirissa sissisodan ja etenivät alueen pääkaupunkiin. Maharadja Singh pakeni Intiaan, ja päätti liittää Kashmirin Intiaan, minkä Intia vahvisti 26. elokuuta 1947, ja hyökkäsi seuraavana päivänä voimakkaasti muslimitaistelijoita vastaan. Kesken YK:n välitysyrityksen alkoi ensimmäinen Intian-Pakistanin sota, kun Pakistanin vakinaiset joukot tulivat voitettujen muslimisissien puolelle. 50-luvulla Intian vaaleilla valittu kansalliskokous äänesti pariin otteeseen Kashmirin Intian osaksi, mitä YK ja Pakistan eivät hyväksyneet, koska kyse ei ollut laajasta kansanäänestyksestä. Vuonna 1959 Kiina valtasi osia Kashmirista.
Vuonna 1965 Intia ja Pakistan sotivat, niin kuin 1971, jolloin taisteltiin myös Kashmirissa. Islamilainen aktivismi voimistui uudestaan 1980-luvun lopulla. Vuodesta 1987 lähtien alueella on ollut hindujen ja muslimien välillä jatkuvasti levotonta. Muslimiterroristit ja -mellakoitsijat ovat aiheuttaneet ongelmia, ja hindut ovat sortaneet Kashmirin alueen muslimeja. Hindutkin ovat syyllistyneet väkivaltaisiin mellakoihin.


title: Kashmir

text: Vuonna 1990 Intia lähetti sotilaita Kashmiriin pitämään järjestystä, mikä kiristi Intian ja Pakistanin välit äärimmilleen. Kansainvälisten ihmisoikeusjärjestöjen mukaan intialaiset sotilaat rikkoivat 1990-luvulla ihmisoikeuksia muun muassa tekemällä joukkomurhia ja kiduttamalla ja raiskaamalla naisiakin. Intian poliisi ampui rauhallisia muslimimielenosoittajia ja niin edelleen.


title: Kashmir

text: Toukokuussa 1998 Intian joukot tekivät suuren hyökkäyksen muslimisissejä vastaan. Vuonna 1999 Pakistanin joukkoja ja muslimisissejä soluttautui Intian puolelle Jammu ja Kashmirissa ja ne katkaisivat tärkeän maantien. Tämän takia Intia vastasi ilmaiskuilla Pakistanin joukkoja ja muslimisissejä vastaan. Kargilin konflikti päättyi, kun Yhdysvaltain presidentti Bill Clinton kehotti Pakistania peräytymään kiistassa. Intia piti vuonna 2000 Kargilin kriisiä voitettuna.


title: Kashmir

text: Syksyllä ja alkutalvella vuonna 2001 pakistanilaiset terroristit tekivät iskun Kashmirin parlamenttiin ja myös Intian parlamenttiin New Delhissä. Tämä ajoi Intian ja Pakistanin lähes sodan partaalle. Tämän jälkeen vuosina 2002–2006 Intia ja Pakistan liennyttivät välejään ja aloittivat rauhanneuvottelut.


title: Kashmir

text: Marraskuussa 2008 islamilaisterroristit tekivät muutaman päivän aikana automaattiasein ja käsikranaatein aseistautuneina terrori-iskujen sarjan, jossa kuoli 166 ja haavoittui 308. Intia syytti iskuista jälleen kerran Pakistania, mikä kiristi taas maiden välejä. 1980-luvun jälkeen Kashmirin levottomuuksissa on kuollut ainakin 40 000 ihmistä. Intia ja Pakistan ovat molemmat ydinasevaltioita, ja maiden välisellä uudella sodalla saattaisi olla vakavat seuraukset.


title: Kashmir

text: Azad Kashmirin seudulla sijaitsee Intian ja Aasian laattojen raja, ja näin ollen alueella voidaan odottaa suuria maanjäristyksiä. Talojen rakenteet ovat alueella monesti heikkoja, maanjäristyksiä ei niiden rakentamisessa ole otettu huomioon.


title: Kashmir

text: Luoteis-Pakistanissa tapahtui 8. lokakuuta 2005 suuri maanjäristys, jolla oli vaikutuksensa myös Kashmirissa. Järistys oli suurin alueella yli sataan vuoteen. Järistyksen keskus oli Luoteis-Pakistanissa lähellä Länsi-Kashmirin rajaa 19 kilometriä Muzaffarabadista luoteeseen. Pakistanin hallitseman Azad Kashmirin pääkaupungissa Muzaffarabadissa romahti melkein puolet taloista. Järistyksen tuhot ulottuivat suurina myös melko tiheästi asutun Kashmirinlaakson läntiseen ja eteläiseen osaan. Pakistanin hallitseman Kashmirin alueella kuoli varovaisestikin arvioituna noin 74 700 ihmistä, ja kansainvälisten avustusjärjestöjen ilmoituksen mukaan 86 000. Koska lauantai oli siellä silloin koulupäivä, monia kuoli romahtaviin kouluihin.


title: Kashmir

text: Intian Jammu ja Kashmirssa kuoli melkein 1 400, suurin osa Urin kaupungissa, jossa romahti 1 500 taloa. Pääjäristyksen voimakkuus oli noin M 7,7, ja seuraavan 18 tunnin aikana tapahtui yli 20 jälkijäristystä voimakkuudeltaan 4,5–6,3.. Myös pienempiä järistyksiä oli, yhteensä jälkijäristyksiä oli ainakin 147.


title: KV15

text: KV15 on Seti II:n hauta Kuninkaiden laaksossa Uuden valtakunnan 19. dynastian ajalta. Haudasta on löydetty muumioita ja hautakalusteita. Suurin osa haudan koristeluista on kunnossa. Reliefeistä vain F-kammion reliefi on maalattu.


title: KV16

text: KV16 on Ramses I:n hauta Kuninkaiden laaksossa Uuden valtakunnan 19. dynastian ajalta.


title: KV16

text: Haudasta on löydetty muumioita, veistoksia ja hautakalusteita. Haudan rakenne ja koristelut ovat kärsineet tulvan aiheuttamista vahingoista. Sadevettä on valunut hautaan kalliossa olevien halkeamien kautta. Maali on lohkeillut ja seinät halkeilleet kallion liikkeen takia.


title: KV17

text: KV17 on Seti I:n hauta Kuninkaiden laaksossa Uuden valtakunnan 19. dynastian ajalta.


title: KV17

text: Haudasta on löydetty muumioituneita elämiä, veistoksia, hautakalusteita, astioita sekä papyryksia. Hauta on kärsinyt jonkin verran vahinkoa tulvista sekä vandaalit ovat hakanneet irti osan haudan seinäkoristeista. Maalaukset ovat himmenneet ja haudassa vierailijoiden kynttilöistä ja soihduista muodostunut noki on peittänyt osan reliefeistä.


title: Raw (tiedostomuoto)

text: Raw on valmistajakohtainen digitaalikameran raakakuvan yleensä häviötön tiedostomuoto, johon pikseleitä tallentuu yhtä monta kuin kameran kenno toistaa. Kuva tallentuu sellaisenaan ilman pakkaamista tai värikorjauksia, joita esimerkiksi JPEG:in kohdalla aina tehdään. Sen sijaan raw-kuvan mukana tallentuu tieto kuvaushetkellä valittuna olleista säädöistä, jotka on mahdollista kumota ja muokata uudelleen kuvankäsittelyohjelmalla, minkä takia rawia kutsutaan häviöttömäksi tiedostomuodoksi. Haluttujen säätöjen jälkeen rawista voi tallentaa haluamansa muotoisen tiedoston, esimerkiksi JPEG:in tai TIFF:in. Häviöllisissä tiedostomuodoissa, kuten JPEG, on muokattava jo kertaalleen peruuttamattomasti säädettyä ja vähemmän kuvainformaatiota sisältävää, häviöllisesti pakattua kuvaa.


title: Raw (tiedostomuoto)

text: Raw-tiedostoille ei ole vakiintunutta teollisuusstandardia valmistajien kesken. Canonin raakakuvatiedostoja ovat CIFF-tiedostomuotoa vastaava CRW- ja TIFF-tiedostomuotoa vastaava CR2. Minoltalla on MRW, Nikonilla myös TIFF-pohjainen NEF ja Olympuksella ORF. Standardin puutteesta johtuen kuvankäsittelyohjelmat eivät välttämättä kykene avaamaan kaikkia raakakuvatiedostoja. Internetistä on kuitenkin ilmaiseksi ladattavissa eräänlainen Raw formaattien "yleisohjelma" Dave Coffinin kehittämä "dcraw", jolla hyvin monien kameroiden (yli 400 eri kameramallia, toukokuu 2011) raakakuvatiedostot voidaan avata ja muuntaa yleiskäyttöisempiin kuvaformaatteihin.Pakkaamaton Raw-kuvatiedosto on noin kolme kertaa suurempi kuin kameran tekemä täysikokoinen pakattu JPEG-tiedosto. Jotkut digitaalikamerat tukevat katselukelpoisen kuvan tallentamista myös pakkaamattomaan TIFF-muotoon, joka voi olla Raw-kuvaakin isompi mutta ei yhtä käyttökelpoinen. Adobe on kehittänyt standardinomaisen valmistajariippumattoman ja rojaltittoman DNG-tiedostomuodon, johon muut Raw-tiedostot saa muutettua häviöttömästi. Suoraan DNG-muotoisia tiedostoja tuottavia kameroita ovat muun muassa Hasselblad H2D, Leica Digital-Modul-R, Ricoh GR Digital, Samsung Pro 815 ja Pentaxin järjestelmäkamerat, myös keskikoon 645D, sekä Windows Phone Black- ja Cyan-käyttöjärjestelmäversioita käyttävät Nokia Lumia 1020 ja 1520 -kamerapuhelimet.


title: Raw (tiedostomuoto)

text: Kuvankäsittelyohjelmat eivät käsittele kaikkia raakatiedostomuotoja, minkä vuoksi niille on olemassa erilaisia muunnosohjelmia ja lisäosia kuvankäsittelyohjelmiin. Yksi Linux-ympäristössä toimivista ohjelmista on darktable. Kuvankäsittelyohjelmistoja valmistava Adobe on esitellyt oman RAW-formaattinsa Digital Negative (DNG) toivoen digitaalikameravalmistajien ryhtyvän tukemaan sitä.


title: Kotkasumu

text: Kotkasumu eli Messier 16 tai IC 4703 on diffuusi emissiosumu Käärmeen tähdistössä. Sumua ympäröi suhteellisen nuori avoin tähtijoukko, "Kotkajoukko" eli NGC 6611. Kohteen etäisyys Maasta on noin 7 000 valovuotta. Kotkasumun mielikuvituksellisen näköinen keskus on uusien tähtien syntyaluetta.


title: Suva

text: Suva on Fidžin pääkaupunki. Sen asukasluku esikaupunkeineen oli 185 913 vuoden 2017 väestönlaskennassa. Varsinaisen kaupungin väkiluvuksi saatiin vuoden 2017 väestönlaskennassa 93 874, kun vuoden 2010 arviossa luku oli 85 754. Kaupunki sijaitsee Viti Levun saaren kaakkoisrannalla. Kaupunki on suurin asutuskeskus eteläisellä Tyynellämerellä Uuden-Seelannin ja Australian kaupunkeja lukuun ottamatta.


title: Suva

text:
Saarten päälliköt pyysivät vuonna 1874 Britanniaa ottamaan saarten hallinnon hoitaakseen. Niinpä Fidžistä tuli samana vuonna Ison-Britannian siirtomaa. Tästä alkoi voimakkaan taloudellisen kasvun aika. Syynä brittien edessä alistumiseen oli Yhdysvaltojen painostus. Seru säilytti kuitenkin asemansa arvovaltaisimpana päällikkönä kuolemaansa 1883 asti.
Kun heimopäällikkö Seru Epenisa Cakobau oli luovuttanut saaren briteille, nämä siirsivät pääkaupungin Levukasta Suvaan vuonna 1877, koska Levuka todettiin liian syrjäiseksi. Pääkaupungin siirto toteutui vuonna 1882. Brittiläinen eversti F. E. Pratt nimitettiin Fidžin kenraalikuverööriksi vuonna 1875 ja hän suunnitteli Suvalle asemakaavan. Kaupunki kasvoi, kun lähistön kyliä liitettiin siihen. Suvan pinta-alaksi tuli kaksi neliökilometriä. Väkiluku kasvoi, koska britit toivat huomattavia määriä siirtotyövoimaa Intiasta.


title: Suva

text: Suva sai kaupungin aseman ensimmäisenä Fidžissä vuonna 1952.


title: Suva

text: Maan korkein rakennus "Reserve Bank of Fiji Building" sijaitsee Suvassa, kuten myös Etelä-Tyynenmeren yliopisto (USP). Vanhimpia rakennuksia on Suvan kaupunginkirjasto, joka rakennettiin vuonna 1909.


title: Suva

text: Suvassa on 78 puistoa. Suvan kaupat ovat keskittyneet Cumming Streetin varrelle. Alueen rakennukset ovat pääosin peräisin 1900-luvun alusta, mutta uusiakin on rakennettu.


title: Suva

text: Nausori International Airport sijaitsee Suvassa, mutta se on kooltaan pieni ja tarkoitettu ennen muuta lähialueen lennoille. Matka keskustasta kestää puolisen tuntia. Lentoja lähtee lähinnä Tuvaluun ja Tongaan. Kentälle voivat laskeutua vain pienet suihkukoneet. Nykyisin kansainväliset lennot laskeutuvat saaren toiselle puolelle Nadiin (Nadi International Airport (NAN)), mutta Suvan kentän laajentamista kansainvälisen liikenteen vaatimiin mittoihin on harkittu.


title: Suva

text: Suvan satama on merkittävä Eteläisen Tyynenmeren ja muiden maanosien välillä kulkevan tavaraliikenteen keskus. Sitä on uudistettu vuosikymmenten varrella, esimerkiksi Ro-ro-alusten käyttöön sopivaksi 1970-luvulla. Konttivarastoon mahtuu nykyisin 80 tuhatta TEUta rahtitavaraa konteissa.


title: Suva

text: Suvan suurimmat väestöryhmät ovat fidžiläiset ja intialais-fidžiläiset. Kaupungissa asuu myös kiinalaisia, eurooppalaisia sekä eurooppalaisten ja fidžiläisten jälkeläisiä. Puhutuin kieli on englanti, mutta vähemmistökielilläkin on paljon puhujia. Vuoden 2017 väestönlaskennassa Suvan kaupunkialueella oli 93 874 asukasta, joista 46 698 oli miehiä ja 47 176 naisia.


title: KV18

text: KV18 on mahdollisesti Ramses X:lle tarkoitettu hauta Kuninkaiden laaksossa Uuden valtakunnan 20. dynastian ajalta. Se ei koskaan valmistunut.


title: KV18

text: Haudasta on löydetty sinne tulvissa ajautuneita hautakalusteita, eläinten jäännöksiä, astioita sekä papyryksia. Tulvat ovat aiheuttaneet huomattavaa vahinkoa haudan koristelulle.


title: KV19

text: KV19 on Ramses IX:n poika Mentuherkhepeshefin hauta Kuninkaiden laaksossa. Hauta on Uuden valtakunnan 20. dynastian ajalta, mutta sitä on käytetty myös 22. dynastian aikana.


title: KV19

text: Haudasta on löydetty muumioita, vaatteita, koruja, astioita ja papyryksia. Maalaukset ovat kohtalaisen hyvässä kunnossa lukuun ottamatta pieniä vaurioita sisäänkäynnin lähellä. Vuonna 1994 tulva aiheutti veden pääsyn hautaan, mutta vesi ei noussut tarpeeksi korkealle vahingoittaakseen seinien koristelua.


title: KV20

text: KV20 on Thutmosis I:n ja Hatšepsutin hauta Kuninkaiden laaksossa Uuden valtakunnan 18. dynastian ajalta. Se saattaa olla Kuninkaiden laakson haudoista vanhin, ja sillä on erikoinen, kaareutuva muoto.


title: KV20

text: Haudasta on löydetty hautakalusteita, astioita, koruja ja veistoksia. Haudan alaosan käytävät ovat romahtaneet ja vuoden 1994 tulva täytti hautakammion kiviromulla. Suuri lepakkoyhdyskunta asui vuosia haudassa.


title: KV21

text: KV21 on tunnistamattoman henkilön, mahdollisesti kuningattaren, hauta Kuninkaiden laaksossa. Arkkitehtuurisen tyylin perusteella haudan arvioidaan olevan Uuden valtakunnan 18. dynastian aikainen.


title: KV21

text: Haudasta on löydetty muumioita, mineraaleja, amuletteja, hautakalusteita ja astioita. Tulva on aiheuttanut vahinkoa rakenteille ja haudasta löytyneille esineille. Vandaalit tuhosivat haudasta löytyneet muumiot sen ensimmäisen avaamisen jälkeen.


title: Vaalirengas

text: Vaalirengas on vaaliliittoa muistuttava, kahden tai useamman puolueen tai muun ehdokaslistan vaaleja varten muodostama liitto. Sen tarkoituksena on parantaa näiden ryhmien asemaa siihen verrattuna, että ne toimisivat erillään, mutta samalla ehkäistä vaaliliittoihin liittyvä riski, että yksi tai osa liitossa olevista ryhmistä saisi hyödyn muiden kustannuksella. Vaalirenkaan muodostavia yksittäisiä ehdokaslistoja – myös puolueiden asettamia – kutsutaan myös vaaliliitoiksi.


title: Vaalirengas

text: Vaalirenkaan ja pelkän vaaliliiton ero on se, että vaaliliitossa liiton saamat paikat jaetaan liiton ehdokkaille suoraan henkilökohtaisen äänimäärän mukaisessa järjestyksessä, kun taas vaalirenkaassa paikat jaetaan renkaaseen kuuluvien ryhmien kesken niiden äänimäärien mukaisessa suhteessa ja sen jälkeen vasta ehdokkaille. Vaalirenkaan sisällä siis toteutuu ehdokaslistojen kesken parempi suhteellisuus kuin jos ehdokaslistat olisivat muodostaneet keskenään vaaliliiton.


title: Vaalirengas

text: Koska vaalirenkaassa jokainen vaaliliitto saa vähintään sen verran paikkoja kuin se saisi omillaan, on vaalirengas keskikokoisille puolueille edullisempi vaihtoehto kuin pelkkä vaaliliitto. Suomessa laki ei salli vaalirenkaita valtiollisissa vaaleissa, mutta niiden käyttöön ottoa on ehdotettu d'Hondtin menetelmän suuria puolueita suosivien piirteiden tasapainottamiseksi.


title: Vaalirengas

text: Vaalirenkaat ovat Suomessa käytössä muun muassa monien ylioppilaskuntien edustajistovaaleissa.


title: Vaalirengas

text: Vaalirenkaan ehdokkaille lasketaan ensin liittojen sisäiset vertausluvut eli liittovertausluvut laskemalla kunkin liiton sisäiset äänet yhteen ja jakamalla ne esimerkiksi d'Hondtin kaavan mukaisesti henkilökohtaisten äänimäärien mukaisessa järjestyksessä. Tämän jälkeen kaikille renkaan ehdokkaille lasketaan lopulliset eli rengasvertausluvut jakamalla koko renkaan yhteenlasketut äänet vuorostaan liittovertauslukujen mukaisessa järjestyksessä. Ehdokkaat valitaan rengasvertausluvun mukaisessa järjestyksessä.


title: Vaalirengas

text: Sinertävät saivat yhteensä 29 ja Punertavat 46 ääntä. Jos jaossa on kolme paikkaa, saavat Sinertävät yhden paikan (Sininen) ja Punertavat kaksi paikkaa (Vaaleanpunainen, Punainen). Vaaleanpunaista ja Punaista enemmän henkilökohtaisia ääniä saanut Mariini jää valitsematta, sillä suhteellisuus vaaliliittojen kesken on etusijalla ja Punertavien osuus renkaan äänistä oli suurempi kuin Sinertävien.


title: Vaalirengas

text: Jos Sinertävät ja Punertavat olisivat muodostaneet vaalirenkaan sijaan vaaliliiton, Sinertävät olisivat saaneet kaksi paikkaa ja Punertavat yhden, vaikka Punertavat kokonaisuutena saivat enemmän ääniä (vrt. esimerkki artikkelissa Vaaliliitto).


title: Vaalirengas

text: Rengasvertausluvulla ei tässä esimerkissä ole merkitystä, sillä esimerkkiin ei sisälly kilpailevia ehdokaslistoja.


title: KV22

text: KV22 on Amenhotep III:n hauta Kuninkaiden laaksossa Uuden valtakunnan 18. dynastian ajatlta. Hautaa on käytetty myös kolmannen välikauden aikana. Se on läntisen laakson haudoista suurin.


title: KV22

text: 1800-luvulla tuntemattomat vierailijat poistivat seinäkoristeita, joista osa on nyt Louvressa. Suolapitoinen ilma on aiheuttanut vauriota maalauksille. Myös pilareiden halkeamat ovat laajentuneet.


title: KV22

text: Haudasta on löydetty muun muassa puusepän ja kuvanveistäjän työkaluja, huonekaluja ja hautakalusteita, muumioita, ihmisten ja eläinten jäännöksiä, koruja, tulentekotarvikkeita, veistoksia, astioita, aseita ja kirjallisia dokumentteja.


title: Oras Tynkkynen

text: Topi Oras Kalevi Tynkkynen (s. 25. syyskuuta 1977 Jyväskylä) on suomalainen poliitikko. Hän on ollut Tampereen kaupunginvaltuuston jäsen vuodesta 2001 ja vihreiden kansanedustaja Pirkanmaan vaalipiiristä vuodesta 2004 vuoteen 2015.


title: Oras Tynkkynen

text: Vuosina 2007–2011 Tynkkynen oli Vanhasen II hallituksen ilmastopoliittinen asiantuntija, jonka tehtävä oli koordinoida hallituksen ilmastopolitiikkaa ja valmistella ilmastoa ja energiapolitiikkaa käsittelevä tulevaisuusselonteko.


title: Oras Tynkkynen

text: Tynkkynen varttui Jyväskylässä ja kävi Jyväskylän Rudolf Steiner -koulun. 15-vuotiaana hän muutti Tampereelle opiskelemaan Steiner-lukioon, minkä jälkeen hän suoritti siviilipalveluksen Kepassa vuosina 1997–1998 ja aloitti vuonna 1998 tiedotusopin opinnot Tampereen yliopistossa. Tynkkynen valmistui yhteiskuntatieteiden kandidaatiksi vuonna 2007 ja maisteriksi vuonna 2009. Hänen pro gradu -tutkielmansa käsitteli lihavien representaatiota tv-sarjoissa. Tynkkynen opiskeli lisäksi ympäristöpolitiikkaa laajana sivuaineena. Hän on toiminut eri lehtien avustajana ja kolumnistina sekä työskennellyt Ylen radiotoimituksessa.


title: Oras Tynkkynen

text: Tynkkynen aloitti kansalaistoiminnan jo 13–14-vuotiaana. Hän oli perustamassa Vihreä Elämä ry:tä, joka myöhemmin sulautui Tampereen Maan ystäviin. Hän on Suomen Maan ystävien perustajajäsen ja oli järjestön varapuheenjohtaja vuosina 1996 ja 1997 sekä keväällä 2004. Tynkkynen on työskennellyt kansalaisjärjestöissä Suomessa ja Intiassa. Hän on jatkanut toimintaansa kansalaisjärjestöissä myös poliitikkona ja on kansalaisjärjestöjen ilmasto.org-ilmastosivuston päätoimittaja. Vuonna 2013 Tynkkynen julkaisi globaaleja haasteita käsittelevän kirjan "Pieni maailmanpelastusopas". Syksystä 2014 hän on toiminut Sitran vanhempana neuvonantajana Resurssiviisas ja hiilineutraali yhteiskunta -teema-alueella.


title: Oras Tynkkynen

text: Tynkkynen on streittari ja harrastaa vapaa-ajallaan matkustelua ja konemusiikkia. Hän on toiminut dj:nä nimellä DJ Muna.


title: Oras Tynkkynen

text: Tynkkysen puoluepoliittinen toiminta alkoi kun hän asettui Tampereella 18-vuotiaana vihreiden ehdokkaaksi vuoden 1996 kunnallisvaaleissa. Tuolloin hänet valittiin valtuuston varajäseneksi ja vuoden 2000 vaaleissa varsinaiseksi valtuutetuksi. Tynkkynen oli ehdolla myös vuoden 1999 eduskuntavaaleissa saaden 928 ääntä eikä tullut valituksi.


title: Oras Tynkkynen

text: Vuoden 2003 eduskuntavaaleissa Tynkkynen valittiin varasijalle 1 560 äänellä. Heinäkuussa 2004 hänestä tuli varasijalta vaalikauden nuorin kansanedustaja Satu Hassin siirtyessä eduskunnasta Euroopan parlamenttiin. Ensimmäisellä kansanedustajakaudellaan Tynkkynen oli muun muassa talous- ja ympäristövaliokuntien jäsen.


title: Oras Tynkkynen

text: Kesällä 2006 Tynkkynen oli Tampereen kaupunginvaltuuston opposition eli vihreiden, keskustan, sitoutumattomien ja kristillisdemokraattien pormestariehdokkaana saaden 15 ääntä 67:stä vaalin ensimmäisellä kierroksella.


title: Oras Tynkkynen

text: Tynkkynen valittiin jatkokaudelle eduskuntaan vuoden 2007 vaaleissa, joissa hän oli 7 930 äänellä vihreiden ääniharava Pirkanmaan vaalipiirissä. Vuoden 2011 vaaleissa Tynkkynen sai 7 406 ääntä ja jatkoi eduskunnassa. Vaalikaudella hän toimi muun muassa tulevaisuusvaliokunnan varapuheenjohtajana, liikenne- ja viestintävaliokunnassa sekä tammikuusta 2013 lakivaliokunnassa. Tynkkynen oli ehdolla vuoden 2014 europarlamenttivaaleissa, mutta jäi 24 805 äänellä varasijalle. Hän ilmoitti jo ennen vaaleja, ettei aio asettua ehdolle vuoden 2015 eduskuntavaaleissa.


title: Oras Tynkkynen

text: Tynkkysen puhevuorot, luottamustehtävät ja kirjoitukset liittyvät usein globaaliin oikeudenmukaisuuteen, kansalaisvaikuttamiseen ja ympäristöön, erityisesti ilmastonmuutokseen. Eduskunnassa Tynkkynen on tehnyt lakialoitteita esimerkiksi muovipussi-/kertakäyttökassiverosta, päästökauppajärjestelmän muuttamisesta ja kahdesti avioliittolain muuttamisesta sukupuolineutraaliksi. Tynkkynen oli Suomen ensimmäinen julkisesti homoseksuaalinen kansanedustaja. Syyskuussa 2013 hän herätti keskustelua käyttämällä eduskunnan juhlaistunnossa sateenkaarisolmiota ja ottamalla kantaa Venäjän politiikkaan, vaikka politikointia oli määrä välttää istunnossa, jossa oli paikalla myös Venäjän edustajia.


title: KV23

text: KV23 on Ayn, Egyptin Uuden valtakunnan 18. dynastian toiseksi viimeisen faaraon, hauta Kuninkaiden laaksossa. Se on yksi laakson vähemmän käytetyn länsiosan haudoista.


title: KV23

text: Haudasta on löydetty ihmisen jäännöksiä, veistoksia, hautakalusteita, astioita ja kirjoitusvälineitä. Koristeluista osa on pudonnut ja osa tuhottu tarkoituksellisesti.


title: Bioetiikka

text: Bioetiikka on etiikan, erityisesti soveltavan etiikan haara, joka tutkii terveydenhuollon sekä lääke- ja biotieteiden yhteydessä esiintyviä eettisiä kysymyksiä. Bioetiikan perinteisiä tutkimuskohteita ovat esimerkiksi kysymykset abortin, eutanasian, kloonaamisen, kantasolututkimuksen ja geenimanipulaation moraalisesta oikeutettavuudesta. Monet bioeetikot askaroivat kysymysten parissa lääketieteellisen nanoteknologian, geenipankkien sekä biopankkien moraalisista ja poliittisista seurauksista sekä niihin liittyvistä filosofis-oikeudellisista ongelmista. Ihmisten ja eläinten oikeuksiin liittyvät tutkimuseettiset kysymykset ovat myös perinteisesti bioetiikan alaa.


title: Bioetiikka

text: Kliininen bioetiikka on Yhdysvalloissa 1990-luvulla yleistynyt oppiala, jossa erikoistutaan erityisesti sairaalaympäristöissä nouseviin akuutteihin eettisiin ongelmiin. Joissain yhdysvaltalalaisissa sairaaloissa päivystää kliininen bioeetikko avustamassa lääkäreitä päätöksenteossa tyypillisesti nopeatempoisissa ja eettisesti vaikeaselkoisissa tilanteissa.


title: Bioetiikka

text: Bioetiikkaan läheisesti liittyviä etiikan alueita ovat ympäristöetiikka ja lääketieteen etiikka.


title: Bioetiikka

text: Elämää koskeva eettinen pohdinta on kuulunut filosofian peruskysymyksiin antiikista alkaen, samoin kuin eettisten kysymysten pohtiminen lääke- ja oikeustieteeseen. Ennen 1900-luvun puoltaväliä näiden kysymysten tarkastelu oli kuitenkin epäsystemaattista ja tavanomaisesti kristillisesti virittynyttä.


title: Bioetiikka

text: Varsinainen bioeettinen tutkimus sai alkunsa 1950- ja 1960-luvuilla, jolloin lääketieteessä tehtiin merkittäviä läpimurtoja koskien elinsiirtoja, dialyysiä ja tehohoitoa. Samoihin aikoihin kehitettiin ehkäisypilleri ja turvalliset tavat tehdä abortti. Tuoreessa muistissa oli tuolloin natsien keskitysleireillä harjoittama eettisesti kyseenalainen lääketieteellinen tutkimus, joka oli tullut vastikään suuren julkisuuden tietoon. Nämä kehityskulut ruokkivat mielenkiintoa eettisiin kysymyksiin yksilöiden oikeudesta kalliisiin lääketieteellisiin hoitoihin, aborttiin ja eutanasiaan.


title: Bioetiikka

text: Bioetiikasta tuli oma akateeminen erikoisalueensa Hastings Centerin perustamisen myötä vuonna 1970. Bioteknologisten innovaatioiden myötä bioetiikka laajeni vähitellen kliinisen lääketieteellisen etiikan ulkopuolelle. Mukaan tuli vähin erin bioteknologisia kehityskulkuja ennakoivia elementtejä, joihin aikoinaan suhtauduttiin huvittuneisuudella. Esimerkiksi ihmisen ja eläinten kloonaamisen etiikan pohtiminen herätti 1970-luvulla asiaan perehtyneiden empiiristen biotieteilijöiden piirissä huvittuneisuutta, koska kloonaamisen ajateltiin olevan tuolloin pikemminkin science fictioniin kuin tieteeseen kuuluvaa.


title: Bioetiikka

text: Bioetiikan tutkimuksella on ollut sen alkutaipaleesta asti vuorovaikutusta poliittisen päätöksenteon kanssa. Tämä on näkynyt erilaisten eettisten komiteoiden nousussa 1970-luvun lopulta saakka, niin kansallisella kuin kansainvälisellä tasolla. Esimerkiksi UNESCOlla on ollut oma bioeettinen ohjelmansa 1993.


title: Bioetiikka

text: Bioetiikkaa on harjoittanut alusta saakka laaja joukko kirjoittajia erilaisista filosofisista, tieteellisistä ja uskonnollisista taustoista: bioetiikkaa harjoittaa muun muassa filosofit, lääkärit, sosiologit ja muut yhteiskuntatieteilijät sekä eri uskontojen teologit. Tästä syystä tieteenalalle on hyvin ominaista epäyhtenäisyys tutkimustavoissa, kirjoitustyyleissä ja argumentatiivisissa lähtökohdissa. Osittain tästä syystä bioetiikka on hyvin kiivaasti kiistelty ala.


title: Bioetiikka

text: Bioetiikassa sovelletaan eettistä analyysiä lääketieteellisiin ja bioteknologisiin kysymyksiin. Tyypillistä on, että näihin kysymyksiin liittyy moraalisia jatkokysymyksiä muun muassa:Bioeettistä analyysiä voidaan tehdä joko teoria- tai käytäntövetoisesti tai koherentistisesti. Teoreettisessa lähestymistavassa otetaan tavanomaisesti lähtökohdaksi jokin normatiivisen etiikan teoria, esimerkiksi velvollisuus- tai seurausetiikka, tai mahdollisesti jokin teologisen etiikan muoto, jonka yleisistä periaatteista johtamalla yritetään muodostaa toimintasuositus tarkasteltuun yksittäistilanteeseen. Yritykset tehdä teoriavetoista bioetiikkaa ylittämällä yksittäisten taustateorioiden rajoitukset johtavat yleensä Georgetownin mantran tyylisiin periaatelistauksiin.


title: Bioetiikka

text: 1980-luvulla yleistyi teoriavastaisen ja filosofiseen spekulaatioon nuivasti suhtautuvan bioetiikan suuntaus, joka painotti empiiristen tapausten monimutkaisuutta. Tällaisessa käytäntövetoisessa bioetiikassa tarkastellaan yleensä samanlaisten tapausten paradigmaa, joista johdetaan toimintasuositukset tavalla tai toisella yleistämällä. Esimerkiksi sosiologiaan pohjautuva ja feministinen bioetiikka pyrkii tällaiseen bioeettiseen ongelmanratkaisuun.


title: Bioetiikka

text: Koherentistinen bioetiikka tarkastelee erilaisten arvojen ja normien sisäistä ja keskinäistä johdonmukaisuutta, ja pyrkii ilmaisemaan miten olisi johdonmukaisinta toimia tilanteessa, pikemminkin kuin mikä olisi oikein tai väärin.


title: Bioetiikka

text: Bioetiikan tutkimusta on kritisoitu rajusti sen alkutaipaleelta saakka. Tyypillisin kritiikki kohdistuu sen käyttökelpoisuuteen eettisen päätöksenteon välineenä: bioeetikoiden esittämät johtopäätökset ovat toisinaan epäintuitiivisia ja arkijärjen vastaisia. Myös mannermaisen filosofian, erityisesti postmodernismin parissa bioetiikkaa on kritisoitu sen valistusmaisen ja rationalistisen taustaideologian takia.


title: Bioetiikka

text: Bioetiikkaa tutkitaan akateemisen perustutkimuksen lisäksi usein tilaustutkimuksina lainsäädännön tarpeisiin. Tässä suhteessa bioetiikka on usein esijuridista. Useimmissa länsimaissa on erityisiä tutkimusinstituutteja ja monialaisia komiteoita, joissa bioeettistä ongelmanratkaisua pyritään harjoittamaan.


title: Bioetiikka

text: Bioetiikka pyrkii tarkastelemaan erilaisten lääke- ja bioteknologisten toimenpiteiden eettistä oikeutettavuutta. Bioetiikan ydinkysymyksiä ovat muun muassa:


title: KV24

text: KV24 on tunnistamattoman henkilön hauta Kuninkaiden laaksossa. Se sijaitsee laakson vähemmän käytetyssä länsiosassa. Hauta on arvioitu esineiden ja sijaintinsa perusteella Uuden valtakunnan 18. dynastian aikaiseksi. Hautaa on käytetty myös kolmannella välikaudella sekä kreikkalais-roomalaisella ja bysanttilaisella kaudella.


title: KV24

text: Löydettäessä hauta oli täynnä kiviromua. Haudassa oli myös suuria ampiaisyhdyskuntia. Haudasta on löydetty muun muassa puusepän ja kuvanveistäjän työkaluja, ihmisten ja eläinten jäännöksiä, muumion käärinliinoja, köysiä, hautakalusteita ja astioita.


title: KV25

text: KV25 on tunnistamattoman henkilön hauta Kuninkaiden laaksossa. Se sijaitsee laakson vähemmän käytetyssä länsiosassa. Hauta on arvioitu Uuden valtakunnan 18. dynastian aikaiseksi, mutta sitä on käytetty vasta kolmannen välikauden 21. ja 22. dynastian aikana.


title: KV25

text: Haudasta on löydetty muumioita ja niiden käärinliinoja, ihmisten jäännöksiä, veistoksia, hautakalusteita, astioita sekä papyryksia.


title: KV26

text: KV26 on tunnistamattoman henkilön hauta Kuninkaiden laaksossa. Hauta on arvioitu arkkitehtuuristen piirteidensä vuoksi Uuden valtakunnan 18. dynastian aikaiseksi.


title: KV26

text: Hautaa ovat tutkineet James Burton vuonna 1825 ja Victor Loret vuonna 1898. Hauta on täynnä kiviromua, joten sen tarkasta kunnosta ja esineistöstä ei ole tietoa.


title: Tim Burton

text: Timothy ”Tim” Walter Burton (s. 25. elokuuta 1958 Burbank, Kalifornia, Yhdysvallat) on yhdysvaltalainen elokuvaohjaaja, -tuottaja ja -käsikirjoittaja. Hänet tunnetaan mielikuvituksekkaista ja omintakeisista elokuvistaan, joissa on makaabereja ja goottilaisia elementtejä sekä erikoisia hahmoja. Burton on tehnyt näytelmäelokuvien lisäksi stop motion -animaatioita. Burtonin luottonäyttelijä on Johnny Depp ja luottosäveltäjä Danny Elfman.


title: Tim Burton

text: Tim Burton syntyi 25. elokuuta 1958 Burbankissa Los Angelesin esikaupungissa keskiluokkaiseen perheeseen. Hänen isänsä työskenteli huvipuistossa ja äiti piti kauppaa, joka myi kissoihin liittyviä tavaroita. Timillä oli pikkuveli Daniel. Tim ei ollut läheinen vanhempiensa kanssa, ja hän muutti melko nuorena asumaan isoäitinsä luokse. Tim piti nuorena fantasiaelokuvista, erityisesti niitä, joissa oli hirvioitä. Hänen suosikkinäyttelijänsä teini-iässä oli Vincent Price. Burton on kertonut, että kauhuelokuvat antoivat hänelle mahdollisuuden vapautua lapsuutensa kauhuista ja teini-iän ahdistuksesta.


title: Tim Burton

text: Burtonista kehittyi taitava piirtäjä, ja hän sai stpendin Kalifornian taideinstituuttiin (CalArts) vuonna 1976. Hän teki samoihin aikoihin myös omia lyhytelokuviaan, joista "Stalk of the Celery Monster" (1979) teki vaikutuksen Disneyn kykyjenetsijöihin. Burton otettiin Disneylle tekemään elokuvaa "The Fox and the Hound", mutta Burton pettyi Disneyn pyrkimykseen latistaa taiteilijansa.


title: Tim Burton

text: Burton ylennettiin Disneyllä konseptiartistiksi, mutta hänen kuvallisia ideoitaan ei käytetty. Hän sai kuitenkin 60 000 dollarin budjetin kuusiminuuttista piirros- ja stop motion -animaatioelokuvaansa "Vincent" (1982) varten. Elokuva kertoo tarinan seitsenvuotiaasta pojasta, joka haluaa olla Vincent Price ja kuvittelee itsensä makaabereihin tilanteisiin Edgar Allan Poen tyyliin. Burtonin suuresti ihailema Vincent Price antoi elokuvalle kertojanäänen. "Vincent" voitti useita palkintoja. Seuraavaksi Burton teki Disney Channelille elokuvan "Hansel and Gretel" (1982), jossa hän pääsi opettelemaan oikeiden näyttelijöiden ohjaamista. "Frankenweenie" (1984) oli Frankenstein-pastissi, johon mennessä Burtonin omalaatuinen tyyli oli jo alkanut muodostua. Disney ei kuitenkaan esittänyt Burtonin synkkää lyhytelokuvaa, joka oli saanut PG-luokituksen, mutta elokuva nosti Burtonin Hollywoodin kohutuimpien nuorten ohjaajalahjakkuuksien joukkoon.


title: Tim Burton

text: Kauhukirjailija Stephen King suositteli Burtonia Warnerille, joka kiinnitti Burtonin ohjaamaan 25-vuotiaana ensimmäisen pitkän elokuvansa "Pee-wee’s Big Adventure" (1985). Elokuvassa on jo Burtonille tyypillisiä elementtejä kuten eriskummallinen maailma unen ja todellisuuden välimaastossa sekä hahmojensa outouteen perustuva juoni. Elokuva menestyi kohtalaisesti, mutta elokuvakriitikot eivät pitäneet siitä ja kutsuivat sitä pelkäksi visuaaliseksi orgiaksi.


title: Tim Burton

text: Burtonin seuraava ohjaus oli "Beetlejuice" (1988), joka oli käsikirjoittaja Michael McDowellin mukaan ”optimistinen elokuva kuolemasta”, mikä sopikin Burtonin tyyliin. Elokuvassa perinteiset tilanteet ja arvot käännetään päälaelleen, ja siinä yhdistyvät crazyhuumori ja tumma melankolia. Elokuva sai paljon katsojia, ja sen on sanottu kestäneen myös hyvin aikaa.


title: Tim Burton

text: Burtonin läpimurto suuren yleisön silmissä oli vuonna 1989 ilmestynyt "Batman". Se oli synkkä, väkivaltainen ja realistinen sovitus sarjakuvasankarista, ja se noudatti sarjakuvataiteilija Frank Millerin 1986 esittelemää puolta Batmanista. Batman-fanit olivat protestoineet Burtonin päärooliin valitsemaa komedianäyttelijä Michael Keatonia, mutta elokuvasta tuli yksi vuoden suurimmista menestyksistä. Burton ohjasi myös elokuvan jatko-osan "Batman – paluu" (1992).


title: Tim Burton

text: Batman-elokuvien välissä Burton teki pienemmän budjetin elokuvan "Saksikäsi Edward" (1990), joka aloitti hänen ja näyttelijä Johnny Deppin pitkän yhteistyön. "Saksikäsi Edward" on tarunomainen satiiri, josta on tehty useita tulkintoja. Elokuvan päähahmo on esimerkiksi nähty nuoren Burtonin omakuvana, mutta Burton ei itse ole koskaan suosinut yhtä tulkintaa muiden kustannuksella. Edward on yksi esimerkki Burtonin elokuvissa usein tavattavista nuorista goottihahmoista.


title: Tim Burton

text: Stop motion -animaatio ja musikaali "Painajainen ennen joulua" (1993) on Burtonin tunnusomaisimpia luomuksia. Burton teki elokuvaan käsikirjoituksen, ja sen ohjasi animaattori Henry Selick. Elokuva menestyi hyvin, vaikka Disney ei aluksi markkinoinutkaan epätavallista elokuvaa kovin voimakkaasti. Kaksitoista vuotta myöhemmin Burton palasi samaan aiheeseen "Corpse Bride" -animaatioelokuvalla, joka julkaistiin 2005. Siinä kuolleiden maailma on värikäs siinä kun elävien maailma on yksivärinen. Corpse Bride on räväkkää edeltäjäänsä selvästi hiotumpi ja kypsempi. Vuonna 2012 valmistui Burtonin kolmas animaatio, joka perustuu hänen lyhytelokuvaansa "Frankenweenie".


title: Tim Burton

text: Erikoislaatuisen elokuvaohjaajan elämästä kertova mustavalkoisena kuvattu "Ed Wood" (1994) oli Burtonin ensimmäinen floppi. Kepeä ja värikäs "Mars hyökkää!" (1996) oli tyylillisesti Burtonin edellisen elokuvan vastakohta, vaikka palauttikin sen tavoin mieleen 1950-luvun science fiction -elokuvat. Myöskään se ei noussut suosiossa Burtonin menestyselokuvien tasolle. Burtonin seuraava projekti "Superman Lives" kariutui vuonna 1998. Burton julkaisi samana vuonna runo- ja piirroskokoelmansa "The Melancholy Death of Oyster Boy".


title: Tim Burton

text: "Päätön ratsumies" (1999) elvytti Burtonin uran, ja elokuvaa pidetään yhtenä hänen parhaistaan. Elokuvassa Burton palasi 1960-luvun goottilaisten kauhuelokuvien tunnelmaan. Elokuvassa "Apinoiden planeetta" (2001) Burton ei saanut paljonkaan ohjaajan vapauksia, kustannusten kasvu johti käsikirjoituksen lyhentelyyn, ja Burton sairasteli kuvausten aikana. Elokuva oli Burtonille epätyypillinen eikä menestynytkään odotetulla tavalla. Kuvausten aikana Burton tapasi Helena Bonham Carterin, josta tuli hänen elämänkumppaninsa.


title: Tim Burton

text: "Big Fish" (2003) keskittyi kuvaamaan ihmisten tunne-elämää ja oli joidenkin kriitikoiden mukaan Burtonin ensimmäinen ”aikuinen” elokuva. Burton muutti sen jälkeen Lontooseen ja alkoi kuvata siellä seuraavaa elokuvaansa, Roald Dahlin lastenkirjaan perustuvaa "Jali ja suklaatehdasta" (2005). Burton teki elokuvasta oudomman ja synkemmän kuin tarinan edellinen elokuvaversio vuodelta 1971. "Jali ja suklaatehdas" oli suurmenestys. Sen menestyksen ansiosta Burton pystyi tekemään synkimmän elokuvansa, musikaalin "Sweeney Todd – Fleet Streetin paholaisparturi" (2007).


title: Tim Burton

text: "Liisa Ihmemaassa" (2010) yhdistelee tietokonegrafiikkaa oikeaan kuvaan ja näyttää paikoin animaatioelokuvalta. "Dark Shadows" (2012) on Burtonin komediallinen tulkinta 1960-luvun kulttisaippuaoopperasta. Vuonna 2012 Burton julkaisi kokopitkän version 1980-luvun animaatiostaan "Frankenweenie". "Big Eyes" (2014) on tositarina taidemaalari Margaret Keanesta. Seikkailufantasia "Neiti Peregrinen koti eriskummallisille lapsille" (2016) pohjautuu nuortenkirjailija Ransom Riggsin kirjaan.


title: Tim Burton

text: Musiikin Burtonin elokuviin on "Pee-Wee's Big Adventuresta" lähtien säveltänyt muusikko ja elokuvasäveltäjä Danny Elfman ("Ed Woodia" sekä "Sweeney Toddia" lukuun ottamatta). Burton käyttää usein luottonäyttelijöitään, ja esimerkiksi Johnny Depp on esittänyt pääroolia useassa Burtonin elokuvassa.


title: Tim Burton

text: Burtonin elämänkumppani vuosina 2001–2014 oli näyttelijä Helena Bonham Carter, mutta he eivät koskaan menneet naimisiin. Heillä on kaksi lasta.


title: Tim Burton

text: Burton sai Golden Globe -ehdokkuuden vuonna 2008 parhaasta ohjauksesta elokuvassa "Sweeney Todd – Fleet Streetin paholaisparturi" (2007).


title: Tim Burton

text: Burtonin ohjaamat animaatioelokuvat "Corpse Bride" (2005) ja "Frankenweenie" (2012) olivat parhaan animaatioelokuvan Oscar-palkintoehdokkaina.


title: KV27

text: KV27 on tunnistamattoman henkilön hauta Kuninkaiden laaksossa. Hauta on arvioitu arkkitehtuurisen tyylin ja KV20:n ja KV43:n läheisyyden perusteella Uuden valtakunnan 18. dynastian aikaiseksi.


title: KV27

text: Hautaa ovat tutkineet John Gardner Wilkinson (1825–1828) kartoituksin ja Donald Ryan (1990) kaivauksin. Haudasta on löydetty muumioita ja astioita. Se on kärsinyt tulvavahingoista ja varastokäytöstä.


title: Suomalais-saamelainen sanasto

text: Suomen kielen sanastossa on osa, jonka levikki rajoittuu suomeen (myös laajemmin itämerensuomeen) ja saameen. Tällaiset sanat kuuluvat suomalais-saamelaiseen sanakerrostumaan, ja uralilaisten kielten perinteisen sukupuumallin mukaan ne palautuvat varhaiskantasuomeksi kutsuttuun yhteiseen kantakieleen.


title: Suomalais-saamelainen sanasto

text: Rohkean teorian mukaan tällaiset sanat olisivat jääneet joltakin tuntemattomalta kansalta, joka on asunut nykyisen Suomen alueella. Samanlaisia mutta vieläkin suppeamman alueen sanoja on itämerensuomalaisissa kielissä ja pelkästään suomen kielessä.


title: Suomalais-saamelainen sanasto

text: Alla olevan luettelo perustuu etenkin Terho Itkosen (1997) ja Pekka Sammallahden (1999) esityksiin. Sanoille ei ole osoitettu laina-alkuperää. Mukaan on otettu pohjoissaamessa esiintyviä sanoja. Myös muissa saamen kielissä olisi sanamateriaalia.


title: Suomalais-saamelainen sanasto

text: suomi – pohjoissaame


title: Suomalais-saamelainen sanasto

text: Etymologian tutkimuksen edetessä suomalais-saamelaisille sanueille on toisinaan osoitettu vastineita myös kaukaisemmista sukukielistä. Itkosen aineistossa tavattava esimerkki on sm. "matka" – psaam. "muotki" ’taival’: Aikio (2015) yhdistää tämän vastineisiin pohjoishantissa ("mŏχət" 'sivu-uoma') ja selkupissa ("mi̮ti̮" 'tie, reitti'), jotka osoittavat sanan olevan peräisin jo uralilaisesta kantakielestä. Useimmat muutkin suomalais-saamelaiset sanat voivat teoriassa selittyä myös näin: vanhoiksi perintösanoiksi, joiden vastineet ovat muista sukukielistä sittemmin kadonneet.


title: Suomalais-saamelainen sanasto

text:
Jo varhain on osoitettu saamelaiskielissä olevan runsaasti itämerensuomesta peräisin olevia lainasanoja. Näiden laskeminen varhaiskantasuomen sanastoon ei yleensä tule kyseeseen, vaan korkeintaan myöhäiskantasuomeen.
Myös päinvastainen suunta tulee kyseeseen. Nykytutkimuksen mukaan tällaisia sanoja on aikaisemmin tunnettua enemmän. Ante Aikion (2009) mukaan esimerkiksi seuraavat, vielä Itkosen esittämät sanarinnastukset ovat todennäköisesti tai luultavasti vanhoja lainasanoja saamelaiskielistä suomeen:


title: KV28

text: KV28 on tunnistamattoman henkilön hauta Kuninkaiden laaksossa Uuden valtakunnan 18. dynastian ajalta. Sieltä löydettyjen keramiikan palasten perusteella se olisi louhittu Thutmosis IV:n hallintokaudella.


title: KV28

text: Hautaa on kartoittanut John Gardner Wilkinson vuosina 1825–1835. Donald Ryan suoritti haudassa kaivauksia vuonna 1990. Hauta on hyvässä kunnossa. Sieltä on löydetty muumioiden kääreitä, ihmisen jäänteitä ja hautakalusteita.


title: KV29

text: KV29 on tunnistamattoman henkilön hauta Kuninkaiden laaksossa Uuden valtakunnan ajalta. Sitä ovat kartoittaneet James Burton yhdessä John Gardner Wilkinsonin kanssa vuosina 1825–1828 sekä Victor Loret vuonna 1899.


title: KV29

text: Haudalla ei ole suoritettu kaivauksia eikä sen sisällöstä ole tietoa. Luultavasti se koostuu vain suorakulmiomaisesta sisäänkäyntikuilusta.


title: Indiana Jones

text: Tri Henry Walton ”Indiana” Jones Jr., toisinaan lyhyesti Indy, on kuvitteellinen arkeologi ja seikkailija, jonka loivat elokuvaohjaajat Steven Spielberg ja George Lucas. Harrison Ford on esittänyt Indiana Jonesia neljässä elokuvassa, joiden menestyksen siivittämänä hahmo on esiintynyt muun muassa sarjakuvissa, kirjoissa, oheistuoteleluissa ja peleissä. Lisäksi hahmon nimellä markkinoidaan neljää huvipuistolaitetta eri puolilla maailmaa.


title: Indiana Jones

text: Indiana Jones esiintyi ensi kertaa vuonna 1981 ilmestyneessä elokuvassa "Kadonneen aarteen metsästäjät", josta tuli menestys. Tämän jälkeen hahmo on esiintynyt kolmessa elokuvassa: "Indiana Jones ja tuomion temppeli" (1984), "Indiana Jones ja viimeinen ristiretki" (1989) sekä "Indiana Jones ja kristallikallon valtakunta" (2008). Viidennen elokuvan on tarkoitus saada ensi-iltansa heinäkuussa 2021. Televisiosarjaa "Indiana Jones Junior" (1992–1993), tietokonepelien äänirooleja ja "Viimeisen ristiretken" alkuun sijoitettua nuoruuskohtausta (jossa Jonesia esittää River Phoenix) lukuun ottamatta hahmoa on aina esittänyt Harrison Ford.


title: Indiana Jones

text: Indiana Jones on siviiliammatiltaan Marshallin yliopiston arkeologian professori, joka käyttää kuitenkin suurimman osan ajastaan aarteiden etsimiseen eri puolilla maailmaa. Elokuvien käsikirjoittajana ja tuottajana toiminut Lucas otti hahmoon vaikutteita toiminnallisista sarjaelokuvista, joita hän näki nuoruudessaan.


title: Indiana Jones

text: Indiana Jonesin puvusta, johon kuuluvat fedora-mallinen hattu, nahkatakki ja hänen vyöllään kantamansa ruoska, on tullut tunnistettava osa hahmoa. Asusteet on luovutettu Smithsonian-instituutille.


title: Indiana Jones

text: Elokuvaohjaaja Steven Spielberg oli jo kauan ennen vuonna 1981 julkaistua ensimmäistä Indiana Jones -elokuvaa halunnut tehdä seikkailuelokuvan, jossa hahmot kiertäisivät maailmaa ja kävisivät eri paikoissa. Hän olisi halunnut ohjata James Bond -elokuvan ja tarjoutui niitä tuottavalle yhtiölle, joka palkkasi kuitenkin toisen ohjaajan.


title: Indiana Jones

text:
Hänen opiskelutoverinsa, elokuvaohjaaja George Lucas oli puolestaan jo pitkään suunnitellut seikkailuelokuvaa, joka toimisi kunnianosoituksena sarjaelokuville, joista hän oli pitänyt nuorena. Elokuvat olivat olleet "Republic Pictures" -yhtiön 1930- ja 40-luvuilla tuottamia sarjoja, kuten "Zorro's Fighting Legion", "Spy Smasher" ja "Don Winslow of the Navy", joka kertoi natseja vastaan taistelevasta tarjoilijasta. Lucas alkoi suunnitella "Tähtien sotaa" unohtamatta kuitenkaan lopullisesti ideaa seikkailuelokuvasta, jonka pääosassa olisi aarteita metsästävä arkeologi. Vuonna 1975 hän esitteli suunnittelemaansa seikkailija-arkeologia ensimmäisen kerran ohjaaja Philip Kaufmanille, joka piti ideasta ja ehdotti Liitonarkkia elokuvan aarteeksi. Kaufman lähti kuitenkin tekemään toista elokuvaa, eikä Lucasilla "Tähtien sodan" takia ollut aikaa seikkailuelokuvalleen, joten projekti unohtui.
Spielberg ja Lucas vaimoineen matkustivat yhteiselle lomalle Havaijille maaliskuussa 1977. Lucas halusi välttää "Tähtien sota" -elokuvansa ensi-illan. Hän pelkäsi, että elokuva olisi suuri floppi. Lisäksi hän oli saanut kuvausten lopulla hermoromahduksen ja kaipasi lepoa. Lucas piristyi, kun viikkoa myöhemmin hän sai kuulla elokuvan suuresta menestyksestä. Tuolloin Lucas kysyi Spielbergiltä, mitä hän aikoi tehdä seuraavaksi. Spielberg paljasti hänelle haluavansa tehdä elokuvan, jossa päähenkilöt liikkuisivat maailman ympäri. Spielbergin kerrottua, ettei häntä ollut valittu seuraavan James Bond -elokuvan ohjaajaksi, Lucas totesi, että hänellä olisi Spielbergille ”jotakin parempaa”. Lucas paljasti jo suunnitelleensa sankarihahmoa, josta hän tuolloin käytti nimeä Indiana Smith. Hahmo olisi tunnettu arkeologi ja aarteenmetsästäjä, jonka Lucas oli nimennyt tuohon aikaan omistamansa koiran mukaan. Spielberg innostui ideasta, muttei pitänyt hahmon nimestä, jolloin Lucas käski Spielbergiä nimeämään elokuvan ”Indiana Jonesiksi tai miksi hyvänsä, sehän on sinun elokuvasi”. Tämä tapahtui Spielbergin mukaan Havaijin saarella Mauna Kean alueella . Kun Spielberg suostui ohjaamaan elokuvan, Lucas lisäsi, että he tekisivät kolme elokuvaa hahmon ympärille. Spielberg suostui, ja sarjasta sovittiin Spielbergin sanojen mukaan toukokuussa 1977.


title: Indiana Jones

text: Havaijin matkan jälkeen Lucas, Spielberg ja käsikirjoittaja Lawrence Kasdan järjestivät tarinapalaverin Sherman Oaksissa, Los Angelesissa. Lucas esitteli ensin päähenkilönsä (edelleen nimellä Indiana Smith) ja elokuvan juonen, jonka jälkeen kaikki kolme alkoivat ideoida kohtauksia. Lucasin päämääränä oli tehdä elokuvasta yksi pitkä takaa-ajokohtaus, ja Spielberg kuvaili sitä ”huvipuistoajeluksi”. Osa ideoiduista kohtauksista ei mahtunut "Kadonneen aarteen metsästäjiin", mutta niitä käytettiin "Tuomion temppelissä". Palaveri äänitettiin ja sen puhtaaksikirjoitettu versio on luettavissa netissä.


title: Indiana Jones

text: Spielberg ja Lucas kävivät läpi useita miesnäyttelijöitä, jotta löytäisivät sopivimman Indiana Jonesin esittäjän. Lopulta he päätyivät valitsemaan rooliin tuolloin suhteellisen tuntemattoman Tom Selleckin, joka kuitenkin jättäytyi pois projektista sitouduttuaan CBS:n televisiosarjaan "Magnum" (1980–1988), vaikka hänen roolinsa oli jo virallistettu. Tämän jälkeen rooliin palkattiin Harrison Ford, joka oli aiemmin työskennellyt Lucasin kanssa kolmessa elokuvassa: "Svengijengi ’62" (1973), "Tähtien sota" (1977) ja "Imperiumin vastaisku" (1980). Ironisesti juuri Lucas vastusti Fordin palkkaamista, sillä hänen mielestään Ford sopi paremmin Han Soloksi. Lucas ei myöskään halunnut, että hänet ja Ford yhdistettäisiin aina samoihin elokuviin, kuten ohjaaja Martin Scorsese ja näyttelijä Robert De Niro, jotka tekivät useita elokuvia yhdessä. Spielberg ja Lucas pääsivät kuitenkin yhteisymmärrykseen, ja Fordia pyydettiin Indianan näyttelijäksi kolme viikkoa ennen kuvausten alkua. Sopimukseen oli lisätty pykälä kahdesta jatko-osasta. Ford ei halunnut suostua tähän "Tähtien sodan" jälkeen (sopimusta kirjoitettaessa kaksi kolmesta "Tähtien sota" -elokuvasta oli ilmestynyt), mutta myöntyi luettuaan "Kadonneen aarteen metsästäjien" käsikirjoituksen. Vaikka Ford oli tehnyt läpimurtonsa jo "Tähtien sodassa" ja sen jatko-osassa "Imperiumin vastaiskussa", on väitetty että vasta Indiana Jonesin rooli teki hänestä supertähden.


title: Indiana Jones

text: Indiana Jonesin hahmo sai vaikutteita 1930-luvun "Republic"-tuotantoyhtiön sarjaelokuvista, joita sekä Spielberg että Lucas katsoivat nuorina. Hahmon varsinaisesta esikuvasta ei ole kuitenkaan varmuutta, ja eri arvostelijat ovat esittäneet erilaisia näkemyksiä.


title: Indiana Jones

text: Hahmon edeltäjinä ovat saattaneet olla vanhojen seikkailuelokuvien sankarit, kuten Fritz Langin elokuvan "Hämähäkit" ("Die Spinnen", 1919) päähenkilö Kay Hoog. Puvustajana toiminut Deborah Nadoolman Landis taas on kertonut "Inkojen salaisuus" -elokuvan Harry Steelen vaikuttaneen varsinkin hahmon ulkonäköön. Myös sarjakuvasankari Tinttiä on verrattu Jonesiin: "Kadonneen aarteen metsästäjien" ilmestyttyä Spielberg luki arvostelun, jossa elokuvaa verrattiin "Tintin seikkailut" -sarjakuva-albumeihin. Spielberg ei ollut kuullut Tintistä aiemmin ja arvostelun luettuaan hän lähetti avustajansa ostamaan kaikki "Tintti"-sarjakuvat itselleen.


title: Indiana Jones

text: Tosielämän esikuvana on pidetty englantilaista tutkimusmatkailijaa ja upseeria Percy Harrison Fawcettia (1867–1925), jota on useissa yhteyksissä esitetty Indiana Jonesin tosielämän vastineeksi. Tämä teki useita tutkimusmatkoja Brasilian sademetsiin ja katosi lopulta vuonna 1925 viidakkoon.


title: Indiana Jones

text: Henry Walton ”Indiana” Jones syntyi Princetonissa New Jerseyssä 1. heinäkuuta 1899 skotlantilaisen keskiajan kirjallisuuden professorin Henry Jonesin ja virginialaisen Anna Jonesin perheeseen. Poika otti kutsumanimensä Indianan perheensä samannimiseltä koiralta, josta hänellä oli paljon hyviä muistoja. Hän lähti vuonna 1908 isänsä ja äitinsä kanssa kaksi vuotta kestäneelle luentomatkalle, jonka aikana Indiana oppi puhumaan 27 kieltä, kuten ranskaa, italiaa, venäjää, arabiaa ja kreikkaa.


title: Indiana Jones

text: Jonesin äiti kuoli tulirokkoon vuonna 1912. Saman vuoden kesällä Utahissa Jones yritti partioretkellä ollessaan pelastaa tutkimusmatkailija Francisco Vásquez de Coronadolle kuuluneen ristin miehiltä, jotka myöhemmin myivät sen tuntemattomalle keräilijälle. Seikkailun aikana Jones sai fedora-hattunsa ja alkoi kärsiä ofidiofobiasta pudottuaan konttiin täynnä käärmeitä. Jännitystä etsiessään hänet pakotettiin liittymään Pancho Villan joukkoihin vuonna 1916, ja hän joutui samana vuonna Lontoossa ollessaan värvätyksi Belgian armeijan riveissä ensimmäiseen maailmansotaan, jossa hän otti osaa Sommen taisteluun. Joskus 1920-luvulla Jones tutustui Abner Ravenwoodiin, joka opetti hänelle arkeologiaa. Jonesista tuli hänen paras oppilaansa ja ystävänsä. Jonesilla oli romanssi Abner Ravenwoodin tyttären Marionin kanssa, mikä katkaisi Jonesin välit Abneriin.


title: Indiana Jones

text: Indiana Jones työskenteli arkeologina ympäri maailmaa ja joutui moniin vaikeuksiin. "Indiana Jones ja tuomion temppeli" -elokuvassa kerrotaan, että Keski-Amerikassa häntä syytettiin haudanryöstäjäksi ja Madagaskarin sulttaani kielsi häntä enää tulemasta maahansa. Vuonna 1935 Indiana Jones matkusti Kiinaan, jossa hänet palkattiin etsimään Lohikäärmeen sydän -nimistä helmeä, jonka perässä olivat myös natsit. Myöhemmin Shanghaissa hän joutui pakenemaan kiinalaisia gangstereita ja paon yhteydessä hänen lentokoneensa putosi Intiaan, jossa Jones auttoi paikallisia kyläläisiä saamaan takaisin heidän pyhän kivensä tugeeni-kultilta.


title: Indiana Jones

text: Vuotta myöhemmin Yhdysvaltain hallitus palkkasi Jonesin etsimään liitonarkin ennen natseja. Jones tapasi tehtävän aikana uudelleen Marion Ravenwoodin ja rakastui. He menivät kihloihin, mutta Jones ei ilmestynyt parin häihin, minkä jälkeen Ravenwood meni naimisiin Ison-Britannian ilmavoimien lentäjän kanssa. Vuonna 1937 Jones lähti Marshall Collegesta Connecticutista opettaakseen Barnett Collegessa. Vuotta myöhemmin Jones sai vihdoin haltuunsa Coronadon ristin laivalla Portugalin rannikolla ja osallistui Graalin maljaa etsivään retkikuntaan. Vuonna 1939 Jones löysi Barnettin varastosta esineen, joka sisälsi tuntematonta orichalcum-nimistä ainetta. Esine paljastui atlantislaisten muinaiseksi kaivinkoneeksi ja orichalcum sen energian lähteeksi. Tämän seurauksena hän lähti etsimään Atlantista, jonka rauniot kuitenkin tuhoutuivat seikkailun lopuksi.


title: Indiana Jones

text: Jones toimi toisen maailmansodan aikana Yhdysvaltojen agenttina ja suoritti salaisia tehtäviä muun muassa Berliinissä. Teoistaan hänelle myönnettiin useita kunniamitaleja. Jonesilla oli sotavuosina aikaa myös arkeologialle. Vuonna 1941 hän lähti etsimään Mooseksen sauvaa Panamasta ja vuonna 1947 hän kohtasi neuvostoliittolaisia sotilaita estäessään näitä korjaamasta Baabelin tornin raunioissa sijaitsevaa konetta. Arkeologian ja vakoilutehtävien lisäksi hän kuului asiantuntijoihin, jotka ensimmäisinä tutkivat Roswellin tapausta vuonna 1947. Joskus ennen "Indiana Jones ja kristallikallon valtakunta" -elokuvan tapahtumia Jones palasi takaisin Marshall Collegeen arkeologian opettajaksi. Vuonna 1957, etsiessään Akatorin kadonnutta kaupunkia, hän tapasi jälleen Marion Ravenwoodin ja sai tietää tämän synnyttäneen hänelle pojan, Henry Jones III:n. Jones ja Ravenwood rakastuivat toisiinsa uudelleen ja menivät naimisiin.


title: Indiana Jones

text: "Indiana Jones Jr." -televisiosarjassa paljastetaan, että vuonna 1993 Indiana Jones asui New Yorkissa ja jatkoi 94 vuoden iästään huolimatta yhä arkeologian luennointia. Sarjassa kerrotaan, että hänellä on tytär (poika "Mutt" Williamsia ei mainita) ja useita lapsenlapsia. Jones on menettänyt oikean silmänsä, mutta syytä tähän ei kerrota.


title: Indiana Jones

text: Asukokonaisuuden suunnitteli Deborah Nadoolman Landis, jonka kanssa Spielberg oli aiemmin työskennellyt elokuvassa "1941 – Anteeksi, missä on Hollywood?" (ensimmäinen elokuva, jossa hän käytti puvustajaa), ja jonka hän palkkasi myös "Kadonneen aarteen metsästäjiin". Ennen puvun suunnittelua Spielberg näytti Nadoolman Landisille ja avustaja Kelly Kimballille kaksi elokuvaa: "Inkojen salaisuus" ("Secret of the Incas", 1954) ja "Seikkailijoita Kiinassa" ("China", 1943). Landis on kertonut Jonesin pukeutumisen saaneen merkittävästi vaikutteita Charlton Hestonin roolihahmosta elokuvassa "Inkojen salaisuus". Hestonin esittämä seikkailija Harry Steele pukeutui elokuvassa täysin samalla tavalla kuin Indiana Jones ja kantoi jopa ruoskaa vyöllään. Nadoolman on kertonut katsoneensa elokuvan useita kertoja Spielbergin, Lucasin ja "Kadonneen aarteen metsästäjien" käsikirjoittajan Lawrence Kasdanin kanssa ja olleensa yllättynyt, kun Lucas tai Spielberg ei ole myöhemmin kertonut elokuvan olleen heidän inspiraationsa lähde. Jonesin puvussa on pieniä eroavaisuuksia Steelen pukuun: esimerkiksi Indiana Jonesin fedora on huomattavasti pienempi kuin Harry Steelen käyttämä hattu.


title: Indiana Jones

text: Pukua sovitti ensimmäisenä Tom Selleck, josta piti alun perin tulla Indiana Jonesin näyttelijä. Harrison Fordin "Indiana Jones ja viimeinen ristiretki" -elokuvan kuvauksissa käyttämät hattu ja nahkatakki luovutettiin kuvausten jälkeen Smithsonian-instituutille vuonna 1989. Ruoska liitettiin instituutin kokoelmiin vasta vuonna 1999.


title: Indiana Jones

text: Indiana Jones pukeutuu fedora-hattuun ja ruskeaan nahkatakkiin. Vyöllään hänellä on ruoska ja revolveri.Kolmessa ensimmäisessä elokuvassa käytetyt ruoskat valmisti David Morgan -yritys. Hatut toimitti ensimmäiseen kolmeen elokuvaa Herbert Johnson Hatters -yritys ja neljänteen elokuvaan alun perin Indiana Jones -fanien perustama AdventureBilt Hat Co. Nahkatakkeja valmistivat eri yritykset: Western Leather valmisti ensimmäisiin kolmeen elokuvaan useita lampaannahkatakkeja ja Wilson-yhtiö toimitti yhden lehmännahasta tehdyn takin, jota käytettiin "Kadonneen aarteen metsästäjien" rekkakohtauksessa paremman kestävyytensä vuoksi. Tony Nowak Original toimitti takit "Kristallikallon valtakuntaan".


title: Indiana Jones

text: Kolme ensimmäistä elokuvaa kuvattiin Elstreen studioilla Englannissa kuten Lucasin "Tähtien sota" -elokuvatkin. Ulkokuvauksia tehtiin Tunisiassa, Sri Lankassa, Espanjassa ja Venetsiassa. "Indiana Jones ja kristallikallon valtakunta" kuvattiin kokonaan Yhdysvalloissa Downeyn, Sonyn, Paramountin, Warner Bros.'in ja Universalin studioilla.


title: Indiana Jones

text: Ennen kuvausten alkua Lucas ja Spielberg palkkasivat käsikirjoittajaksi Lawrence Kasdanin, jonka kanssa he keskustelivat elokuvan aiheesta ja suunnittelemistaan toimintakohtauksista. Spielbergin mielestä varsinainen elokuva syntyi käsikirjoitusvaiheessa eikä Havaijilla, jossa Spielberg ja Lucas olivat ideoineet vain hahmon. Kasdan keksi muun muassa Marion Ravenwoodin hahmon, joka sai etunimensä hänen vaimonsa isoäidin nimestä ja sukunimensä losangelesilaiselta Ravenwood Court -kadulta.


title: Indiana Jones

text: Monet studiot hylkäsivät "Kadonneen aarteen metsästäjien" käsikirjoituksen eivätkä suostuneet tuottamaan sitä. Studiot suhtautuivat epäillen 20 miljoonan dollarin budjettiin, jonka Lucas oli suunnitellut elokuvalle, eivätkä halunneet Spielbergiä ohjaajaksi. Lopulta Paramount Pictures suostui tuottamaan elokuvan. Lucas tarjosi elokuvaa Paramountille riitaannuttuaan "Tähtien sodat" tuottaneen 20th Century Foxin kanssa.


title: Indiana Jones

text: Egyptiin sijoittuvat kohtaukset päätettiin kuvata Tunisiassa, joka oli kuvausryhmän kannalta helpompi vaihtoehto, koska sfinksiä tai pyramideja ei tarvinnut näyttää kuvissa. Kuvausten aikana Tunisiassa ryhmä kohtasi vaikeuksia: Harrison Ford kärsi vatsakivusta, ja kohtausta, jossa Indiana Jonesin piti taistella miekkailevaa arabisoturia vastaan, jouduttiin lyhentämään niin, että hän vain ampui tämän. Koska elokuvan tapahtumat sijoittuivat 1930-luvulle, kuvausryhmä joutui poistamaan 300 televisioantennia talojen katoilta. "Kadonneen aarteen metsästäjiä" tehdessään Spielberg oli asettanut henkilökohtaiseksi tavoitteekseen pysymisen budjetissa ja aikataulussa, sillä hänen aiemmat elokuvansa "Tappajahai" (1975), "Kolmannen asteen yhteys" (1977) ja "1941 – Anteeksi, missä on Hollywood?" (1979) olivat kaikki ylittäneet annetun budjettinsa ja myöhästyneet aikataulusta. "Kadonneen aarteen metsästäjät" valmistuikin 17 päivää etuajassa, ja sen tuotantokustannukset pysyivät tarkasti suunnitellussa budjetissa. Elokuva oli vuoden 1981 tuottoisin elokuva Pohjois-Amerikassa, ja sai kriitikoilta innostuneen vastaanoton. Rotten Tomatoes -sivuston mukaan 94 prosenttia heistä on antanut elokuvalle myönteisen arvion. "Kadonneen aarteen metsästäjät" sai neljä Oscar-palkintoa.


title: Indiana Jones

text: Spielbergin mukaan Lucas halusi käyttää elokuvasarjassa samaa kaavaa kuin "Tähtien sota" -sarjassaan. Tämän mukaan trilogian toisen osan tulisi olla synkempi kuin edeltäjän ("Imperiumin vastaisku" oli Lucasin mielestä paljon synkempi kuin edeltävä "Tähtien sota"). Steven Spielberg oli eronnut ja Lucas itse oli keskellä avioeroprosessia elokuvan kirjoitusvaiheessa. Lucas uskoo, että tästä syystä he ehkä tiedostamattaan halusivat tehdä synkän elokuvan. Lisäksi Lucas oli päättänyt, ettei haluaisi kierrättää ideoita aiemmasta elokuvasta, joten natsit ja Marion Ravenwood jätettiin tietoisesti pois jatko-osasta. Tämä tuotti kuitenkin ongelmia, sillä uuden vihollisen keksiminen oli Lucasin mukaan vaikeaa. Tarinan keksiminen tuotti vaikeuksia, ja Lucas on kertonut heidän vain heitelleen ideoita, joissa esiintyi kiinalainen apinakuningas tai kummitteleva linna. Elokuva sijoitettiin vuoteen 1935, eli sen tapahtumat sijoittuvat aikaan ennen "Kadonneen aarteen metsästäjiä". Tämäkin oli tietoinen ratkaisu, koska Lucas halusi välttää kysymykset siitä, mihin Ravenwood on kadonnut.


title: Indiana Jones

text: Spielberg halusi liittää elokuvaan ensimmäiseen elokuvaan suunnitellun takaa-ajon kaivosvaunuilla, jota ei kuitenkaan kuvattu aikatauluongelmien vuoksi. Elokuvassa nähty Pankotin palatsi oli pienoismalli. Kaikki ulkokuvat, joissa palatsi näkyy, kuvattiin Elstreen studioilla.


title: Indiana Jones

text: Elokuva ei ollut yhtä menestyksekäs kuin edeltäjänsä, mutta se oli silti vuoden kolmanneksi tuottoisin elokuva. Arvostelijat eivät pitäneet elokuvasta yhtä paljon kuin sen edeltäjästä, ja Willie Scottin näyttelijä Kate Capshaw muistaa, että hänen roolihahmoaan haukuttiin paljon. Elokuva kiellettiin Intiassa sen ilmestyttyä, koska elokuva näytti intialaiset negatiivisessa valossa. Kielto on myöhemmin purettu. Nykyään "Tuomion temppelillä" on 85 prosentin ”tuore”-arvosana Rotten Tomatoesissa.


title: Indiana Jones

text: Elokuva sai alun perin ikärajasuosituksen PG ("Parental Guidance", vanhempien seurassa). Tuohon aikaan Yhdysvalloissa oli käytössä vain kaksi suositusta: kaikille sopiva PG ja lapsilta kielletty R. Monet vanhempiensa mukana elokuvaa katsomaan tulleet lapset järkyttyivät ja joutuivat poistumaan teatterista kesken elokuvan, osa itkien. Elokuvan sisältämän väkivallan takia luotiin kokonaan uusi luokitus, PG-13, koska elokuvan ei katsottu sopivan kumpaankaan olemassa olevaan luokkaan. George Lucas on puolustanut elokuvaa sanomalla, että sen oli tarkoituskin olla pelottava. Hän on kuitenkin sanonut, ettei pidä siitä yhtä paljoa kuin muista Indiana Jones -elokuvista. Spielberg on sanonut, ettei ”Indy 2 kuulu parhaimpiin hetkiini”, mutta on myös todennut, että hänellä on erityinen suhde "Tuomion temppeliin", koska hän tapasi tulevan vaimonsa Kate Capshaw'n kuvauksissa.


title: Indiana Jones

text: Koska synkkä "Tuomion temppeli" oli saanut kriitikoilta kielteisemmän vastaanoton kuin "Kadonneen aarteen metsästäjät", Lucas päätti vuonna 1985 alkaessaan käsikirjoittaa kolmatta Indiana Jones -elokuvaa, että se palaisi takaisin ensimmäisen osan kevyempään tunnelmaan. Alun perin Spielberg ei innostunut tarinakokouksissa esille tulleesta ideasta, jossa ehdotettiin Graalin maljan etsintää elokuvan aiheeksi, koska se toi hänelle mieleen elokuvan "Monty Pythonin hullu maailma". Lucaskin kiinnostui enemmän jo "Tuomion temppelin" käsikirjoitusvaiheessa esitetystä kiinalaiseen mytologiaan liittyvästä Apinakuningas-seikkailusta. Käsikirjoittajaksi palkattiin Chris Columbus, joka kirjoitti "Indiana Jones and the Monkey King" -elokuvakäsikirjoituksen sanasta sanaan Lucasin ja Spielbergin toiveiden mukaan. Columbus sai kuitenkin potkut. Myöhemmin Apinakuningas-konseptista luovuttiin ja tekijät palasivat takaisin Graalin maljan pariin. Spielberg piti aihetta edelleen tylsänä, ja Lucas keksi liittää siihen itse keksimänsä legendan, jonka mukaan Graalista juominen toisi ikuisen elämän. George Lucas ja Jeffrey Boam kirjoittivat lopullisen käsikirjoituksen, jossa esiteltiin Henry Jones, Indiana Jonesin isä, keskiajan kirjallisuuden ja Graalin myytin asiantuntija. Hahmo oli Spielbergin keksimä, sillä kaikesta huolimatta Graalin etsintä oli hänestä tylsä lähtökohta tarinalle. Hän on kertonut sen sijaan halunneensa tehdä Graalin etsinnästä metaforan isälle ja pojalle, jotka etsivät ja lopulta löytävät toisensa Graalin avulla.


title: Indiana Jones

text: Lucas ei pitänyt siitä, että Spielberg valitsi Henry Jonesin rooliin Sean Conneryn, koska hänestä tuli Lucasille mieleen vain James Bond. Spielberg sen sijaan vaati Conneryn palkkaamista, koska Spielbergin alkuperäinen idea seikkailuelokuvasta oli alun perin saanut alkunsa juuri Bondista. Connery oli imarreltu, kun häntä pyydettiin rooliin, ja ennen roolinsa virallistamista hän kysyi Spielbergiltä ”"onko tämä Indiana Jones kohtaa James Bondin?"”. Kun "Viimeinen ristiretki" valmistui vuonna 1989, kyseessä oli ensimmäinen kerta, kun joku Indiana Jonesin sukulainen esiteltiin.


title: Indiana Jones

text: Elokuvan tunnetuimpia kuvauspaikkoja oli Petran kalliokaupunki, jossa kuvattiin elokuvan loppukohtaus. Paikalle matkanneiden turistien määrät kasvoivat elokuvan ilmestyttyä. Spielberg kertoo, että nähdessään "Viimeisen ristiretken" teatterissa hän kuuli yleisön nauravan enemmän kuin muissa Indiana Jones -sarjan elokuvissa, ja siksi hän itse pitää elokuvaa sarjan hauskimpana. Elokuvalla on 89% ”tuore” arvosana Rotten Tomatoes -sivustolla. Elokuvan loppuun Spielberg liitti kohtauksen, jossa Indiana Jones ratsastaa auringonlaskuun symboliksi siitä, että sarja oli saatettu päätökseen.


title: Indiana Jones

text: Spielberg on kertonut puheiden jatko-osasta alkaneen noin viisi vuotta "Viimeisen ristiretken" jälkeen. Markkinoidessaan erästä elokuvaa häneltä kysyttiin toistuvasti, koska hän tekee seuraavan Indiana Jones -elokuvan. Harrison Ford otti ehdotuksen vakavasti ja ehdotti uuden Indiana Jonesin tekemistä Spielbergille, joka kuitenkin kieltäytyi. Ford sai kuitenkin Lucasin innostumaan ajatuksesta, ja yhdessä he suostuttelivat Spielbergin mukaan. Spielberg uskoi kuitenkin pitkään, ettei hän ohjaisi itse kyseistä elokuvaa vaan palkkaisi jonkun nuoren ohjaajan tekemään sen. Häntä huolestutti erityisesti, miten yleisö suhtautuisi 60-vuotiaaseen Harrison Fordiin pääosassa.


title: Indiana Jones

text: Lucas ehdotti, että elokuvasta tehtäisiin 1950-luvun B-luokan tieteiselokuvia ja vainoharhaisia propagandaelokuvia lainaileva elokuva, jonka nimi oli tuolloin vielä "Indiana Jones and the Saucer Men from Mars". Spielberg ei pitänyt ideasta, ja lopulta siitä luovuttiin, kun "Independence Day – Maailmojen sota" -elokuva ilmestyi vuonna 1996. Lucas keksi tehdä pienen muutoksen elokuvaan: siinä muukalaiset eivät oikeastaan ole avaruusolioita, vaan interdimensionaalisia olentoja, jotka elävät toisessa ulottuvuudessa. Suunnitteluvaiheiden aikana elokuvan tapahtuma-ajaksi varmistui aiemmista elokuvista poiketen 1950-luku, joka sopi paremmin Harrison Fordin ikään. Aikakauden takia natseja ei voitu käyttää Jonesin vastustajina, eikä Spielberg olisi heitä omien sanojensa mukaan halunnutkaan käyttää. Aarteeksi, jonka ympärille juoni rakentuisi, valikoitui Etelä-Amerikasta löydetty kristallikallo, joista Lucas kertoi kuulleensa tehdessään "Indiana Jones Junioria". Erään jakson käsikirjoitus käsitteli niitä, mikä sai hänet kiinnostumaan aiheesta.


title: Indiana Jones

text: Elokuvassa päätettiin käyttää hahmoja vanhoista elokuvista: Karen Allen palkattiin uusimaan roolinsa Marion Ravenwoodina ja Sean Connerya pyydettiin esiintymään jälleen Henry Jonesina, mutta hän kieltäytyi. Tarinaan tuotiin myös uusi Indiana Jonesin sukulainen, poika Mutt Williams (Shia LaBeouf), jonka oikea nimi on Henry Jones III. Alun perin David Koeppin käsikirjoituksessa hahmo oli ollut tytär, mutta Lucas muokkasi käsikirjoitusta ja teki hänestä pojan. Koepp ehdotti tuolloin elokuvan nimeksi "Indiana Jones and the Son of Indiana Jones", mikä ei mennyt läpi. Hän itsekin piti sitä lähinnä vitsinä. Nykyiseen nimeen päädyttiin useiden ehdotusten jälkeen, joista osa jopa ehdittiin rekisteröidä: näitä olivat "Indiana Jones and the City of Gods", "Indiana Jones and the Destroyer of the Worlds" ja "Indiana Jones and the City of Gold". Lucas halusi, että nimessä olisi välttämättä sana "Kingdom", ja elokuvan nimeksi vakiintui "Indiana Jones and the Kingdom of the Crystal Skull", eli "Indiana Jones ja kristallikallon valtakunta".


title: Indiana Jones

text: Elokuva sai ilmestyessään pääosin hyviä arvosteluja ja sillä on Rotten Tomatoes -sivustolla 77% ”tuore”-arvosana. Tästä huolimatta elokuva sai kyseenalaisen Golden Raspberry -palkinnon ensimmäisenä Indiana Jones -elokuvana kategoriassa "huonoin jatko-osa".


title: Indiana Jones

text: George Lucas sanoi Cannesin elokuvajuhlilla 2008, että viides elokuva on mahdollinen. Hän hahmotteli tuolloin, että Shia LaBeoufin esittämä Mutt Williams ottaisi sarjan päähenkilön paikan Fordilta, joka esiintyisi uudessa elokuvassa samankaltaisessa roolissa kuin Sean Connery "Viimeisessä ristiretkessä". Elokuussa Lucas oli kuitenkin muuttanut mieltään: "Indiana Jones on Indiana Jones. Harrison Ford on Indiana Jones", Lucas vakuutti. Kun Harrison Fordilta kysyttiin, ottaako Mutt Williams "Kristallikallon valtakunnassa" hänen paikkansa elokuvasarjan päähenkilönä, Ford vastasi: "Mitä te puhutte? Se on minun. Haluaisin tehdä uuden Indiana Jones -elokuvan. George Lucas työstää ideaa parasta aikaa. Shia voi hankkia oman hattunsa. Minä ansaitsin omani."


title: Indiana Jones

text: Myöhemmin Lucasfilm myytiin Disneylle, ja sitä myöten oikeudet muun muassa uusien "Tähtien sota" ja Indiana Jones -elokuvien tekemiseen siirtyivät studiolle. Toukokuussa 2015 Kathleen Kennedy Lucasfilmiltä kertoi "Vanity Fair" -lehdelle, että viides elokuva on tulossa, mutta sen käsikirjoittamista ei ollut vielä aloitettu.


title: Indiana Jones

text: Maaliskuussa 2016 Disney kertoi, että elokuva tulee ensi-iltaan 19. heinäkuuta 2019 ja että Spielberg palaa ohjaajaksi ja Ford pääosaan. Elokuvan käsikirjoittaa neljännen elokuvan tapaan David Koepp. John Williams palaa säveltäjäksi. Williams on säveltänyt musiikit kaikkiin "Indiana Jones" -elokuviin. Huhtikuussa 2017 ensi-iltaa siirrettiin ja uudeksi ensi-iltapäivämääräksi ilmoitettiin 10. heinäkuuta 2020. Maaliskuussa 2018 Spielberg kertoi elokuvan sijoittuvan 1960-luvulle. Kesäkuussa 2018 Jonathan Kasdan kiinnitettiin projektiin uudeksi käsikirjoittajaksi, minkä seurauksena suunnitelma tuotanto huhtikuussa 2019 peruuntui ja elokuvan kerrottiin tulevan saamaan myöhemmin uusi ensi-iltapäivämäärä. Heinäkuussa uudeksi ensi-iltapäivämääräksi ilmoitettiin 9. heinäkuuta 2021.


title: Indiana Jones

text: Indiana Jones -elokuvien jälkeen julkaistiin niistä huomattavasti vaikutteita ottaneita seikkailuelokuvia ja tv-sarjoja. Ensimmäinen tv-sarja, joka oli selkeästi ottanut vaikutteita "Kadonneen aarteen metsästäjistä" oli "Kultainen apina" ("Tales of the Gold Monkey", 1982), joka ilmestyi vain vuotta elokuvan jälkeen. Ensimmäisiä elokuvia olivat "Vihreän timantin metsästys" ("Romancing The Stone", 1984) ja "Kuningas Salomonin kaivokset" ("King Solomon's Mines", 1985), joissa kummassakin nähdään Indiana Jones -vaikutteinen sankarihahmo. Myös yhdysvaltalaiset arkeologit ovat antaneet tunnustusta Indiana Jonesille. Archaeological Institute of American (AIA) julkaiseman "Archaeology"-lehden toimittajan mukaan Indiana Jones on huono arkeologi, mutta loistava arkeologian puolestapuhujana. Lehden vuoden 2008 touko-kesäkuun numero julkaisi artikkelin, jossa se palkitsi Indy Spirit Awardilla arkeologeja, jotka ovat parhaiten toteuttaneet Indiana Jonesin henkeä. Toukokuussa 2008 Archaeological Institute of America valitsi Harrison Fordin johtokuntaansa. AIA:n puheenjohtajan C. Brian Rosen mukaan Harrison Fordin merkitys yleisön kiinnostuksen kasvattamisen arkeologisiin tutkimuksiin on ollut merkittävä.


title: Indiana Jones

text: Konsolipeleissä ja sittemmin elokuvissa seikkaileva Lara Croft -hahmo on ottanut selkeitä vaikutteita Indiana Jonesista. Hahmo on toiminut innoituksena myös Disney-yhtiön sarjakuvissa seikkailevalle Indiana Hopolle.


title: Indiana Jones

text: "Kadonneen aarteen metsästäjät" innosti vuonna 1981 kolme 12-vuotiasta poikaa, Eric Zalan, Chris Strompolosin ja Jayson Lambin, kuvaamaan elokuvasta oman versionsa. Versio valmistui vuonna 1988, seitsemän vuotta myöhemmin. Elokuva kuvattiin noin 5 000 dollarin budjetilla, ja se jäljitteli esikuvaansa tarkasti. Elokuva saavutti yllättäen suosiota, kun Harry Knowles otti sen mukaan Butt-Numb-A-Thon -elokuvafestivaaleilla. Tekijät lahjoittivat kaikki elokuvasta saamansa voitot hyväntekeväisyyteen. Alkuperäisen elokuvan tekijätkin päättivät katsoa tekijänoikeusrikkomusta läpi sormien, ja uuden version tekijät saivat kutsun niin Lucasin Skywalker Ranchille kuin Spielbergin omistamalle Amblin-studioillekin.


title: Indiana Jones

text: "Indiana Jones Junior" ("The Young Indiana Jones Chronicles", 1992–1993) oli 44-osainen televisiosarja. Se esitettiin Suomessa MTV3-kanavalla vuosina 1993–1995. Vastaavana tuottajana toimi Indiana Jones -elokuvatkin tuottanut George Lucas. Sarja käsitteli Indiana Jonesin nuoruutta, ja yhdistävänä tekijänä tarinoiden välillä toimi 94-vuotias Indiana Jones (George Hall). Hän pohjusti tarinaa New Yorkissa kertomalla nuoruuden seikkailuistaan, joissa esiintyi pääosassa joko 17-vuotias (Sean Patrick Flanery) tai 10-vuotias Indiana Jones (Corey Carrier). Jaksojen tapahtumat sijoittuivat vuosien 1908–1910 ja 1916–1920 välille sekä vuoteen 1993, jolloin vanha Indiana Jones kertoi tarinaa.


title: Indiana Jones

text: Kun Lucas alkoi suunnitella sarjaa, hän halusi tehdä siitä tyyliltään sivistävän. Alun perin nimeksi piti tulla "A Walk Through 20th Century: A History With Indiana Jones", mutta lopulta suunnittelun edetessä siitä muodostui "The Young Indiana Jones Chronicles". Lucas ilmoitti julkisuuteen jo projektin alussa, että se suunnattaisiin nuoremmille katsojille eikä puhtaasti aikuisille tarkoitettua materiaalia olisi mukana. Hän myös kertoi, ettei sarjalla olisi mitään tekemistä elokuvien kanssa. Sarja päätettiin sijoittaa 1900-luvun vaihteeseen, joka Lucasin mukaan on yksi merkittävimpiä nykypäivään vaikuttaneita ajanjaksoja.


title: Indiana Jones

text: Sarjan ohjaajina toimi useita eri henkilöitä jaksosta riippuen. Lucas päätyi tähän ratkaisuun, koska hän halusi jokaisen sarjan jakson antavan erilaisen näkökulman tarinaan. Terry Jones, Joe Johnston ja Vic Armstrong, joka oli toiminut Harrison Fordin sijaisnäyttelijänä useissa elokuvissa, olivat muutamia sarjan ohjaajista. Moni tunnettu näyttelijä, kuten Daniel Craig, Anne Heche, Christopher Lee ja Catherine Zeta-Jones, esiintyi sarjassa vierailevana tähtenä. Sarjaa oli mukana kirjoittamassa useita käsikirjoittajia, kuten Frank Darabont ja Prinsessa Leiaa "Tähtien sota" -elokuvissa esittänyt Carrie Fisher.


title: Indiana Jones

text: Sarjaa kuvattiin Afrikassa, Intiassa, Euroopassa, Egyptissä ja Kiinassa. Jaksojen budjetti oli yhtä suuri kuin "Ihmemies MacGyverissa" ja "Aikahypyssä", mikä tarkoitti noin 1,5 miljoonan dollarin budjettia jaksoa kohti. Sarjan teossa yritettiin säästää rahaa kuvaamalla useita jaksoja samoissa paikoissa ja leikkaamalla jaksot kuntoon Lucasin omistamalla Skywalker Ranchilla. Koska sarja oli tyyliltään sivistävä, siinä esiteltiin monia historiallisia tapahtumia ja henkilöitä. Sarjan kuluessa Indy tapasi monia 1900-luvun alkupuolella eläneitä kuuluisia henkilöitä, kuten Winston Churchillin, Ernest Hemingwayn, Pablo Picasson, Sigmund Freudin ja Mata Harin.


title: Indiana Jones

text: Kun George Lucas esitteli ensimmäisten jaksojen käsikirjoituksia ABC:n johdolle, he yllättyivät. Lucasin mukaan he ihmettelivät, missä kaikki toiminta on. Sarjaa arvosteltiin ensimmäisten esitysten yhteydessä sekavuudesta sillä katsojat eivät Lucasin mukaan pitäneet ratkaisusta kertoa Indiana Jonesin nuoruuden kahdesta eri vaiheesta. Kerrontaa vaikeutti myös se, ettei sarjan jaksoja esitetty kronologisessa järjestyksessä. Tämän lisäksi tarinaa sekoittivat eri ohjaajien erilaiset näkemykset, jotka saattoivat olla hyvinkin erilaisia. Ohjaajille ei käsikirjoittajien tapaan tarjottu mahdollisuutta keskustella näkemyksistään toistensa kanssa.


title: Indiana Jones

text: Lucasin mielestä sarjan huono menestys johtui toiminnan puutteesta. Vaikka hän oli jo ennen sarjan ilmestymistä kuvaillut sitä julkisuudessa kasvutarinaksi, hän joutui myöhemmin, sarjan huonon menestyksen myötä, toteamaan että ”vaikka kuinka monta kertaa kertoisit, että sarja kertoo nuoren pojan tutkimusmatkasta historiaan, he silti odottivat näkevänsä sen vierivän kiven”. Tällä hän viittasi "Kadonneen aarteen metsästäjien" alussa nähtyyn kohtaukseen, jossa Indiana pakenee vierivää kivenlohkaretta.


title: Indiana Jones

text: Osa sarjan jaksoista jäi esittämättä ABC:n peruutettua sen 1993 huonojen katsojalukujen takia. Katsojien ja kanavan arvostelusta huolimatta sarja sai kriitikoilta positiivisemman vastaanoton. "New York Times" sanoi sen olevan ”vaikuttavin viikoittainen televisiosarja”, "Time" piti sitä kunnianhimoisena ja tyylikkäänä ja "Wall Street Journal" sanoi sen vastaavan vaikuttavuudessaan elokuvia.


title: Indiana Jones

text: Lucas oli hyvin pettynyt sarjan päätyttyä ennenaikaisesti. Hän on kuvaillut sitä hauskimmaksi tekemäkseen projektiksi ja korostanut, ettei aikonutkaan tehdä sarjasta kaupallista menestystä. Vuonna 1996 George Lucas leikkasi sarjan tapahtumat uudelleen aikajärjestykseen, yhdisteli jaksoja ja jätti George Hallin kertojanäänen pois, jolloin sarjasta muokattiin 23 tv-elokuvaa. Lisäksi Lucas kuvasi uutta materiaalia, jotta tapahtumien väliin jäävistä aukoista huolimatta tarina kulkisi sujuvasti eteenpäin. USA Network ja BBC1 esittivät elokuvat.


title: Indiana Jones

text: Ensimmäinen Indiana Jones -kirja oli Campbell Blackin kirjoittama "Kadonneen aarteen metsästäjät" -elokuvaan perustuva "Raiders of the Lost Ark" (1981), jonka kustansi Ballantine Books. Tätä seurasivat seuraaviin elokuviin perustuvat kirjat "Indiana Jones and the Temple of Doom" (1984) ja "Indiana Jones ja viimeinen ristiretki" (1989, julkaistu myös suomeksi), joka oli ensimmäinen Rob MacGregorin kirjoittama Indiana Jones -kirja. Hän kirjoitti tämän jälkeen vielä kuusi Indiana Jones -kirjaa vuosina 1991–1992 Bantam Books -kustantamolle. Kirjat eivät perustuneet elokuviin ja sijoittuivat 1920-luvulle. Hänen teoksissaan Indiana meni naimisiin Deirdre Campbell -nimisen naisen kanssa. Tämän jälkeen kirjasarjaa jatkoivat Martin Caidin, joka kirjoitti kaksi Indiana Jones -kirjaa vuosina 1993–1994, ja Max McCoy, joka kirjoitti neljä kirjaa hahmosta vuosina 1995–1999.


title: Indiana Jones

text: Saksalainen Wolfgang Hohlbein kirjoitti vuosien 1990–1994 aikana kahdeksan saksankielistä Indiana Jones -romaania Goldmann Publishing -kustantamolle. Hohlbeinin kirjat on käännetty vain hollanniksi, ja ne sijoittuvat yhtä lukuun ottamatta vuosien 1938 ja 1944 välille. Suomen kielellä on julkaistu neljä Indiana Jones -romaania, joista ensimmäinen oli Otavan kustantama ja loput WSOY:n julkaisemia.


title: Indiana Jones

text: Marvel Comics alkoi tuottaa Indiana Jones -sarjakuvia "Kadonneen aarteen metsästäjien" ilmestyttyä 1981. He olivat tyytyväisiä George Lucasin "Tähtien sota" -elokuviin perustuvien sarjakuvien menestykseen, mikä saattoi vaikuttaa päätökseen aloittaa Indiana Jones -sarjakuvien tekeminen. Ensimmäinen sarjakuva oli toisinto elokuvan juonesta, mutta Marvel julkaisi myös nimellä "Further Adventures of Indiana Jones" itsenäisiä tarinoita, joissa Marion Ravenwood esitettiin poikkeuksellisesti Jonesin vakiotyttöystävänä. Lehteä ilmestyi 34 numeroa Yhdysvalloissa, minkä lisäksi Marvel julkaisi kaksi elokuviin "Tuomion temppeli" ja "Viimeinen ristiretki" perustuvaa sarjakuvaa. Suomeksi julkaistiin 17 numeroa vuosien 1984–1986 aikana nimellä "Indiana Jones".


title: Indiana Jones

text: Myöhemmin vuonna 1991 Dark Horse Comics alkoi tuottaa sarjakuvia Indiana Jonesin seikkailuista. Se julkaisi vuoteen 1996 mennessä kahdeksan kokonaista tarinaa (jaettuna useisiin osiin). Lisäksi vuonna 1993 Dark Horse teki sarjakuvaversiot "Indiana Jones Jr." -tv-sarjan 12 ensimmäisestä jaksosta. Vuonna 2008 Dark Horse julkaisi viimeisimmän Indiana Jones -sarjakuvansa, "Indiana Jones ja kristallikallon valtakunta", joka noudatti elokuvan juonta.


title: Indiana Jones

text: Indiana Jonesin nimeä käytetään neljän huvipuistolaitteen yhteydessä eri maiden Disneyland-huvipuistoissa."Indiana Jones Epic Stunt Spectacular!" esittelee vierailijoille, kuinka "Kadonneen aarteen metsästäjät" -elokuvan stuntteja tehtiin, ja halukkaat katsojat saavat osallistua esitykseen. "Indiana Jones et le Temple du Péril" (ransk. "Indiana Jones ja tuomion temppeli") on perinteinen vuoristorata, jossa temppelin raunioita muistuttava rata kierretään kaivoskärryä muistuttavissa vaunuissa. "Indiana Jones Adventure: Temple of the Forbidden Eye" ja "Temple of the Crystal Skull" ovat kaksi lähes identtistä kiertoajelua, jossa laitteen vierailijat pääsevät kulkemaan mukana Indianan seikkailussa. Radat koostuvat erilaisista hämäristä kammioista, joita ovat esimerkiksi "Bug Room" ja "Snake Chamber".


title: Indiana Jones

text: Ensimmäinen Indiana Jones -peli "Raiders of the Lost Ark" oli Atarin julkaisema lisenssipeli ja perustui juoneltaan löyhästi ensimmäiseen elokuvaan.


title: Indiana Jones

text: Lisenssipelien lisäksi on julkaistu useita Indiana Jones -nimisiä pelejä, jotka eivät perustu mihinkään tiettyyn elokuvaan. Ensimmäinen näistä oli Mindscapen kehittämä "Indiana Jones in the Lost Kingdom", joka julkaistiin vuonna 1984. Ensimmäinen PC:lle julkaistu graafinen peli, joka ei perustunut elokuvaan, oli LucasArtsin kehittämä "Indiana Jones and the Fate of Atlantis", joka julkaistiin "Indiana Jones and the Last Crusade" -pelin tavoin kahtena eri versiona, joille oli annettu nimet "The Action Game" ja "The Graphic Adventure". "Action Game" -versio oli arcade-seikkailupeli, kun taas "Graphic Adventuressa" keskityttiin pulmien ratkaisuun. Indiana Jonesilla oli ensimmäistä kertaa pelissä ääni, jonka Doug Lee antoi hänelle. Vuonna 1999 julkaistiin ensimmäinen Indiana Jones -aiheinen 3D-peli "Indiana Jones and the Infernal Machine", joka toimi samalla jatko-osana "The Fate of Atlantis" -pelille. Peli oli ottanut vaikutteita "Tomb Raider" -peleistä ja sijoittui vuoteen 1947, 9 vuotta "Viimeinen ristiretki" -elokuvan jälkeen. Jonesin vastustajina nähtiin ensimmäistä kertaa neuvostoliittolaiset. Pelille on julkaistu kaksi 3D-grafiikkaa käyttävää jatko-osaa, "Indiana Jones and the Emperor’s Tomb" (2003) ja "Indiana Jones and the Staff of Kings" (2009).


title: Indiana Jones

text: LucasArts ja TT Games Publishing Ltd. julkaisivat vuonna 2008 lapsille sopivamman vaihtoehdon muille Indiana Jones -peleille "" -pelin muodossa. Pelissä oli yhdistetty Lego-palikat ja Indiana Jones samalla periaatteella kuin LucasArts oli aiemmin yhdistänyt palikat ja "Tähtien sodan" "" -pelissä. Tarkoituksena oli pelata ensimmäiset kolme Indiana Jones -elokuvaa läpi ensin "Story Mode" -tilassa, jonka jälkeen pelaaja voi pelata jo läpäisemänsä tasot uudelleen "Free Play" -tilassa, jossa on mahdollista käyttää useampia erilaisia hahmoja. Peliin julkaistiin vuonna 2009 jatko-osa "", joka sisälsi kaikki edellisessä pelissä olleet elokuvat (kentät oli rakennettu uudelleen) ja uusia, aiempana vuonna ilmestyneeseen "Indiana Jones ja kristallikallon valtakunta" -elokuvaan perustuvia tasoja.


title: Panu (henkiolento)

text: Panu on kalevalaisessa runoudessa tulen henki, auringon poika. Panuun voi vedota loitsuissa, kun ollaan tekemisissä tulen kanssa.


title: Panu (henkiolento)

text: Panua käytetään myös tulen synonyyminä, ja Panua on sanottu myös tulen jumalaksi.


title: KV30

text: KV30 on tunnistamattoman henkilön hauta Kuninkaiden laaksossa Uuden valtakunnan 18. dynastian ajalta. Sen löysi Giovanni Battista Belzoni vuonna 1817, jolloin siellä suoritettiin ensimmäiset kaivaukset. Hautaa ovat lisäksi kartoittaneet James Burton vuonna 1825 ja Victor Loret vuonna 1898.


title: KV30

text: Haudan kunto on hyvä, mutta sen louhinta on suoritettu huonosti. Sen etuosa on edelleen täynnä kiviromua. Haudasta on löytynyt pääasiassa astioita.


title: Siiri Nordin

text: Siiri Aurora Nordin (s. 15. lokakuuta 1980 Helsinki) on suomalainen rock- ja popmuusikko. Nordin oli popyhtye Killerin laulaja yhtyeen aktiiviaikana 2001–2003. Siiri Nordin on julkaissut englanninkielisen albumin "Me Too" (2006) ja suomenkieliset albumit "Lyö tahtia" (2008) ja "Paremmin kuin kukaan" (2011).


title: Siiri Nordin

text: Nordin nousi julkisuuteen Killer-yhtyeen laulajana. Killerin tunnetuimpia kappaleita ovat ”Naughty Boy”, ”Liar” ja ”All I Want”. Yhtye jäi määrittelemättömän pituiselle tauolle vuonna 2005.


title: Siiri Nordin

text: Nordinin vuonna 2003 "Helmiä ja sikoja" -elokuvaa varten levyttämä ”Sydämeni osuman sai” (käännösversio laulusta ”Something's Gotten Hold of My Heart”) sai runsaasti radiosoittoa. Toukokuussa 2006 Nordin julkaisi ensimmäisen soololevynsä "Me Too". Albumi ei kuitenkaan menestynyt kaupallisesti. Maaliskuussa 2008 ilmestyi Nordinin ensimmäinen suomenkielinen albumi "Lyö tahtia". Sen ensimmäinen single ”Viimeinen palanen” sai ensisoittonsa radiossa marraskuussa 2007. Toukokuussa 2011 ilmestyi uusi albumi "Paremmin kuin kukaan", jonka ensimmäinen single ”Lusitaan”. nousi keväällä 2011 muun muassa Radio Novan soitetuimpien kappaleiden joukkoon.


title: Siiri Nordin

text: Syksyllä 2011 Nordinin ääntä kuultiin MTV3-kanavalla esitetyn Klikkaa mua -sarjan tunnuskappaleella "Huomenna on paremmin".


title: Siiri Nordin

text: Siiri Nordinin vanhemmat ovat kuvanveistäjä Antti Nordin ja lavastaja Metti Nordin. Hänen veljensä Reino Nordin on näyttelijä ja muusikko. Hänen velipuolensa Boris Nordin-Oroza on esiintynyt hänen kanssaan. Taiteilija Outi Heiskanen on Siiri Nordinin isoäiti. Syksyllä 2004 Nordin rekisteröi puolisonsa Mirjan kanssa parisuhteensa. Suhde kuitenkin päättyi vuonna 2007. Siiri Nordin on nähty myös Linnan juhlissa, sillä vuonna 2001 hän pääsi Linnaan The Rasmuksen Lauri Ylösen seuralaisena.


title: Siiri Nordin

text: Nordin on opiskellut puuveneen rakennusta ja on innokas purjehtija. Hän on työskennellyt myös taksikuskina. Siiri Nordin osallistui syksyllä 2011 Tanssii tähtien kanssa -ohjelman 6. tuotantokaudelle. Nordin putosi kisasta parinsa Jani Rasimuksen kanssa kisan 4. pudotuksessa.


title: Siiri Nordin

text: Nordin näytteli nuorempana muun muassa Ryhmäteatterin viihdesarjassa "Tabu" ja teki lapsiroolin vuonna 1988 kuvatussa Mika Kaurismäen elokuvassa "Cha Cha Cha".


title: Siiri Nordin

text: Nordin muutti vuonna 2017 asumaan Helsingistä Salon Perniön Matildan kylään.


title: KV31

text: KV31 on tunnistamattoman henkilön hauta Kuninkaiden laaksossa. Hauta on ajoitettu Uuden valtakunnan 18. dynastian aikaiseksi.


title: KV31

text: Haudan löysi ja siellä suoritti ensimmäiset kaivaukset Giovanni Battista Belzoni vuonna 1817. Myös Victor Loret on kartoittanut hautaa vuonna 1898. Hauta on täynnä hiekkaa eikä sen sisällöstä ole tietoa.


title: Rauni (nimi)

text: Rauni on suomalainen naisen ja varsinkin aikaisemmin myös miehen etunimi sekä sukunimi. Nimi johtuu mahdollisesti skandinaavisesta sanasta "raun", nykyruotsiksi "rönn", joka tarkoittaa pihlajaa. Mikael Agricolan mukaan Rauni oli yksi muinaisten karjalaisten palvomista jumalista. Toisaalta Rauni saattaa olla muunnos skandinaavisista Ragn- alkuisista nimistä kuten Ragna tai Ragnhild.


title: Rauni (nimi)

text: Suomessa on Väestörekisterikeskuksen tietojen mukaan ollut heinäkuuhun 2016 mennessä 6421 Rauni-nimistä naista ja noin 1080 Rauni-nimistä miestä. Heistä suurin osa on syntynyt 1900-luvun alkupuolella. Rauni oli aikoinaan sukupuolineutraali nimi mutta alkoi sittemmin vakiintua naisennimeksi ja miehennimenä syrjäytyä, kun vastaavaksi miehennimeksi vakiintui Rauno. Raunin nimipäivä on 15. heinäkuuta.


title: Satu Hassi

text: Satu Maijastiina Hassi (vuosina 1974–1983 "Hernberg", s. 3. kesäkuuta 1951 Helsinki) on vihreitä edustava poliitikko ja kirjailija. Hän on ollut kansanedustaja vuodet 1991–2004 ja 2015– sekä Euroopan parlamentin jäsen vuosina 2004–2014.


title: Satu Hassi

text: Vuosina 1997–2001 Hassi toimi vihreiden puheenjohtajana ja vuosina 1999–2002 ympäristöministerinä Lipposen II hallituksessa.


title: Satu Hassi

text: Hassi valmistui ylioppilaaksi Tampereen Sammon yhteislyseosta vuonna 1970 ja opiskeli kansantaloustiedettä Helsingin yliopistossa 1971–1972. Hän valmistui sähkötekniikan diplomi-insinööriksi Teknillisestä korkeakoulusta vuonna 1979, minkä jälkeen hän työskenteli Tampella Tamrockin suunnittelu- ja tutkimusinsinöörinä (1979–1981) sekä Tampereen teknillisen korkeakoulun assistenttina ja yliassistentin sijaisena (1981–1985). Vuonna 1985 Hassi valmistui sähkövoimatekniikan lisensiaatiksi.


title: Satu Hassi

text: Vuosina 1985–1991 Hassi oli vapaa kirjailija. Hänen esikoisteoksensa oli runokokoelma "Magdaleena ei häpeä enää" (1984). Runojen lisäksi Hassi on kirjoittanut romaaneja, esseitä sekä fysiikan oppikirjoja. Hänen tuotantonsa on keskittynyt muun muassa naiseuden ja vallankäytön pohdintaan.


title: Satu Hassi

text: Ennen vihreää herätystään Hassi toimi 1970-luvun alussa Teiniliitossa, jonka hallituksessa hän oli vuosina 1970–1971, vuonna 1971 varapuheenjohtajana. Opiskelijapolitiikassa hän vaikutti Helsingin yliopiston ylioppilaskunnassa (1971–1972) ja Teknillisen korkeakoulun ylioppilaskunnassa (1973–1975) sekä taistolaisen Sosialistinen opiskelijaliitto SOL:n hallituksessa 1973–1975. 1980-luvun alussa Hassi oli mukana feministisen Naisunionin toiminnassa.


title: Satu Hassi

text: Hassia pyydettiin vihreiden ehdokkaaksi vuoden 1984 kunnallisvaaleihin, joissa hänet valittiin Tampereen kaupunginvaltuustoon. Hän oli valtuuston jäsen vuodet 1985–2000. Hassi valittiin valtuustoon jälleen vuoden 2012 kunnallisvaaleissa.


title: Satu Hassi

text: Vuosina 1989–1991 Hassi oli vihreiden varapuheenjohtaja. Kansanedustajaksi hänet valittiin ensimmäisen kerran vuoden 1991 vaaleissa Hämeen läänin pohjoisesta vaalipiiristä. Hassi toimi vihreän eduskuntaryhmän puheenjohtajana vuosina 1991–1993 sekä keväällä 1997 ja ennen valintaansa europarlamentaarikoksi 2003–2004. Vuosina 1994–1995 hän oli vihreiden valtuuskunnan puheenjohtaja ja vuosina 1995–1997 varapuheenjohtaja. Vuosina 1997–2001 Hassi toimi Vihreän liiton puheenjohtajana. Hassi on työskennellyt eduskunnassa liikenne-, laki-, ulkoasian-, puolustus-, talous- ja ympäristövaliokunnissa.


title: Satu Hassi

text: Hassi oli ympäristö- ja kehitysministeri Lipposen II hallituksessa huhtikuusta 1999 toukokuuhun 2002 jättäen tehtävän ennenaikaisesti vihreiden erottua hallituksesta vastalauseena Suomen viidennen ydinvoimalan rakentamispäätökselle. Hassi on myöhemminkin kritisoinut ydinvoimaa ja sen rakentamista Suomeen.


title: Satu Hassi

text: Vuoden 2004 europarlamenttivaaleissa Hassi valittiin Euroopan parlamenttiin Suomen ainoana vihreiden edustajana. Valinnan seurauksena hän jätti paikkansa kansanedustajana ja hänen tilalleen eduskuntaan nousi Oras Tynkkynen. Hassi valittiin jatkokaudelle vuoden 2009 vaaleissa. Euroopan parlamentissa Hassi istui Vihreät / Euroopan vapaa allianssi -ryhmässä ja oli jäsen ympäristön, kansanterveyden ja elintarvikkeiden turvallisuuden valiokunnassa (varapuheenjohtaja 2004–2009), EU:n ja Meksikon parlamentaarisessa sekavaliokunnassa sekä Intia-suhteista vastaavassa valtuuskunnassa. Vuosina 2007–2009 hän oli lisäksi ilmastonmuutosta käsittelevän väliaikaisen valiokunnan jäsen. Hassi ei ollut ehdolla enää vuoden 2014 europarlamenttivaaleissa. Helmikuussa 2015 hän ilmoitti asettuvansa ehdolle kevään eduskuntavaaleissa Pirkanmaan vaalipiiristä. Hän tuli valituksi 6332 äänellä.


title: Satu Hassi

text: Poliittisella urallaan Hassille ovat olleet tärkeitä erityisesti tasa-arvokysymykset, ihmisoikeudet ja ympäristö- sekä energiakysymykset. Vuosina 2003–2013 hän kuului Worldwatch-instituutin johtokuntaan.


title: Satu Hassi

text: Hassi on ollut vuodesta 1995 naimisissa filosofian tohtori Jukka Valjakan kanssa. Hänellä on kaksi tytärtä ensimmäisestä avioliitostaan (1974–1983) Rolf Hernbergin kanssa. Hassin isä on sähkötekniikan emeritusprofessori Osmo Hassi, joka toimi Tampereen teknillisen korkeakoulun rehtorina vuosina 1975–1985.


title: Satu Hassi

text: Hassi on sairastanut rintasyövän. Vuonna 2002 häneltä ilmestyi aihetta käsittelevä teos "Tukka hattuhyllyllä".


title: Satu Hassi

text: Hassi kertoi vuonna 2018 julkaistussa muistelmateoksessaan "Mannerheim-solki ja punalippu" tulleensa Tampereella kahden pojan raiskaamaksi ollessaan vain 11-vuotias.


title: Akka

text: Akka tarkoittaa seuraavia:


title: KV32

text: KV32 on Amenhotep II:n vaimon, kuningatar Tiaan hauta Kuninkaiden laaksossa. Hauta ajoittuu Uuden valtakunnan 18. dynastiaan. Hauta ei koskaan valmistunut eikä sitä koristeltu.


title: KV32

text: Haudan löysi ja ensimmäiset kaivaukset suoritti Victor Loret vuonna 1898. Myös MISR-projekti on vuosina 2000–2001 kartoittanut hautaa. Haudasta on löydetty lähinnä hautakalusteita.


title: Seppo Ilmarinen

text: Seppä Ilmarinen on suomalaisten kansanrunojen seppäsankari, jolla on myös jumalallisia piirteitä.


title: Seppo Ilmarinen

text: Iro-neito synnytti Ilmarisen yöllä ja jo päivällä Ilmarinen teki pajan. Ilmarinen takoi maailman alussa taivaankantta niin taidokkaasti, etteivät näy pihtien pitämät, eivätkä tunnu vasaran iskut. Ilmarisen kädenjälkeä ovat myös revontulet sekä aamu- ja iltaruskon värit. Myös raudan keksiminen ja alkutulen iskeminen ovat kansantarujen mukaan Ilmarisen saavutuksia.


title: Seppo Ilmarinen

text: Raudan käytön yleistymisellä oli suuri vaikutus itämerensuomalaiseen mytologiaan ja Ilmarisestakin tuli Seppo tai "takoja iän ikuinen" vasta raudan käyttöönoton jälkeen. Tätä ennen "Ilmari" oli todennäköisesti taivaan ja ukkosenjumala. Nimi lainattiin myös Udmurtin kielen taivaanjumalalle muodossa "Inmar" ja se esiintyy joskus myös saamenkielessä tuulenjumalana muodossa "Ilmaris" ja mahdollisesti myös ukkosenjumalana muodossa "Ilmaričče".


title: Seppo Ilmarinen

text: Ilmarinen on Kalevalan seppäsankari, ”takoja iänikuinen”. Hän asuu Väinölässä. Kalevalassa hän takoo monia esineitä, kuten sammon, Kultaisen naisen, ja hän yrittää myös takoa uuden Auringon ja Kuun. Alkujaan Ilmarinen lienee ollut jumala, joka on myöhemmissä runoissa muuttunut kuolevaiseksi. Myös Kalevalassa Ilmarisen mainitaan olleen mukana kosmisessa luomisessa, takomalla taivaankantta ja asettamalla taivaankappaleita.


title: Seppo Ilmarinen

text:
Ilmarinen (Ilma, Ilmari, Ilmori, Ilmollinen) oli itämerensuomalaisten palvoma tuulen, sään ja
ilman jumala. Ilmarinen oli mukana maailman syntymässä.


title: Seppo Ilmarinen

text: Anna-Leena Siikalan mukaan Ilmarisen attribuutti ovat palkeet. Palkeet liittyvät Ilmarisen asemaan tuulen jumalana, mutta toisaalta myös tämän rooliin kosmisena seppänä ja kulttuuriheeroksena. Itämerensuomalaisen kultaneito-runon joissakin inkeriläisissä toisinnoissa Ilmarisen taontatyö ei onnistu, ennen kuin hän tarttuu palkeisiin orjien sijasta itse. Siikalan mukaan vastakohta korostaa Ilmarisen asemaa tuulen jumalana.


title: Seppo Ilmarinen

text: Utsjoella tuulenjumala Biegga-gallesista () käytettiin myös nimeä "Ilmaris". 1600-luvulla Utsjoen saamelaiselta Anders Poulsenilta takavarikoidussa noitarummussa Ilmaris on kuvattu skandinaaviseen Thoriin ja itämerensuomalaiseen Ukkoon rinnastetun Tiermes-ukkosenjumaluuden rinnalla, mutta tästä erillisenä hahmona. Udmurttien Inmar-jumaluus on miespuolinen taivaan jumala, jota on verrattu Ilmariseen. Ilmarinen on saattanut samaistua myöhemmin palvottuun Ukkoon, mutta toisaalta saattoi myös muuttua suomalaisessa tarustossa seppäsankariksi.


title: KV33

text: KV33 on tunnistamattoman henkilön hauta Kuninkaiden laaksossa. Hauta on ajoitettu Uuden valtakunnan 18. dynastian aikaiseksi. Sitä ei ehkä koskaan käytetty.


title: KV33

text: Haudan löysi ja ensimmäiset kaivaukset suoritti Victor Loret vuonna 1898. Se koostuu kahdesta hautakammiosta, jotka on molemmat jätetty koristelematta. Haudan sisäänkäynnin päälle on rakennettu penkki, joten hautaan ei pääse eikä siitä ole tarkkaa pohjapiirrosta.


title: KV34

text: KV34 on Thutmosis III:n hauta Kuninkaiden laaksossa. Hauta ajoittuu Uuden valtakunan 18. dynastian aikaan, mutta sitä on käytetty lisäksi myöhäiskaudella.


title: KV34

text: Haudasta on löydetty muun muassa muumioita, eläinten jäännöksiä, tulentekovälineitä, amuletteja, veistoksia, hautakalusteita ja astioita. Vuonna 1994 tulvavesi valui haudan kaivon pohjalle, jossa se imeytyi hiekkaan ja lisäsi haudan kosteutta.


title: KV35

text: KV35 on Amenhotep II:n hauta Kuninkaiden laaksossa. Se ajoittuu Uuden valtakunnan 18. dynastiaan. Hautaa on käytetty myös kolmannen välikauden 21. dynastian aikaan.


title: KV35

text: Haudan löysi Victor Loret vuonna 1898. Hautaa on valokuvannut Paul Bucher vuonna 1932 ja hautakirjoitusten tulkintaa suoritti Erik Hornung vuosina 1982–1992. Haudan kunto on hyvä. Sieltä on löydetty muun muassa muumioita, vaatteita, ruokaa, koruja, veistoksia, hautakalusteita, kasvien jäänteitä, astioita, aseita ja papyryksia.


title: Suomen Hippos

text: Suomen Hippos ry on valtakunnallinen hevosurheilun ja -kasvatuksen keskusjärjestö, joka perustettiin Suomen Ravirenkaan ja Hevostalouden keskusliiton yhdistyttyä vuonna 1973. Järjestöön kuuluu yhteensä 128 alajärjestöä, joita ovat muun muassa paikalliset hevosjalostusliitot ja muut alan yhdistykset. Suomen Hippoksen puheenjohtajana on vuodesta 2018 lähtien toiminut kansanedustaja Juha Rehula.


title: Suomen Hippos

text: Suomen Hippoksen tärkeimmät tehtävät ovat Suomessa kasvatettavien hevosrotujen rekisteröinti ja kantakirjaaminen sekä maan ravikilpailutoiminnan johtaminen ja valvominen. Ravikilpailuja järjestetään 43 raviradalla ja niitä käydään jouluaattoa ja joulupäivää lukuun ottamatta vuoden jokaisena päivänä. Yhteensä Suomessa järjestetään vuosittain lähes 600 ravikilpailua. Niiden totopeliä hoitaa Veikkaus (vuoden 2016 loppuun asti Suomen Hippoksen tytäryhtiö Fintoto), joka omistaa myös ravikilpailuja näyttävän TotoTV:n.


title: Suomen Hippos

text: Suomen Hippos harjoittaa lisäksi koulutus- ja julkaisutoimintaa. Tytäryhtiö Suomen Hevourheilulehti Oy julkaisee kaksi kertaa viikossa ilmestyvää Hevosurheilu-lehteä sekä viikoittaista Toto-nimistä lehteä, joka sisältää kaikkien Suomessa järjestettävien totoravien lähtölistat. Lisäksi Hippoksen julkaisutoiminta käsittää hevostalouteen ja -urheiluun liittyvää kirjallisuutta.


title: Suomen Hippos

text: Vuonna 2007 keskeiset hevosalan toimijat perustivat Ypäjällä valtakunnallisen hevosalan osaamiskeskuksen, jolle annettiin nimeksi Hippolis. Hippoksen lisäksi perustajiin kuuluivat muun muassa Suomen Ratsastajainliitto, Maa- ja metsätaloustuottajain keskusliitto sekä Maa- ja elintarviketalouden tutkimuskeskus.


title: Suomen Hippos

text: Huhtikuussa 2013 Valtioneuvosto myönsi Suomen Hippokselle televisiotoimiluvan hevos- ja muuhun eläinurheiluun keskittyvään televisiokanavaan. Kaikissa antennitalouksissa näkyvän kanavan on tarkoitus aloittaa toimintansa vuonna 2014.


title: KV36

text: KV36 on Maiherprin hauta Kuninkaiden laaksossa Uuden valtakunnan 18. dynastian ajalta. Se on ei-kuninkaallinen hauta, jonka muumio ja suurin osa hautatarvikkeista on löydetty ehjinä. Haudan löysi ja ensimmäiset kaivaukset suoritti Victor Loret vuonna 1899.


title: KV36

text: Hauta on hyvin louhittu, mutta seiniä ei ole tasoitettu. Haudasta on löydetty muun muassa muumioita ja niiden kääreitä, ruokaa, koruja, hautakalusteita, astioita, kasvien jäännöksiä, aseita ja papyryksia.


title: KV37

text: KV37 on tuntemattoman henkilön hauta Kuninkaiden laaksossa. Hauta on ajoitettu uuden valtakunnan 18. dynastian, mahdollisesti Thutmosis III:n hallituskauden aikaiseksi.


title: KV37

text: Alueella vieraili James Burton vuonna 1825. Hautaa kartoitti Eugène Lefébure (1889) ja kaivauksia suoritti Victor Loret (1899). Hautaa ei ole vielä tutkittu kokonaisuudessaan. Sieltä on löydetty ihmisten jäännöksiä, veistoksia, astioita ja papyryksia.


title: Lingua franca nova

text: Lingua franca nova (LFN) eli Elefen on keinotekoinen kieli, jota on kehittänyt "George Boeree" vuodesta 1965 alkaen. Se perustuu ranskaan, italiaan, portugaliin, espanjaan ja katalaaniin. Kielioppi perustuu kreolikieliin.


title: Lingua franca nova

text: Lingua franca novaa kirjoitetaan 21:llä joko latinalaisella tai kyrillisellä kirjaimella, ja nämä vastaavat yksikäsitteisesti kielen foneemeja. Kirjaimet ovat


title: Lingua franca nova

text: Kielioppi on yksinkertainen. Monikon pääte on -s tai -es (konsonantin jälkeen). Mennyt aika kuvataan partikkelilla "ia" ja tuleva aikamuoto partikkelilla "va".


title: Lingua franca nova

text: Samaa sanaa voidaan käyttää sellaisenaan sekä substantiivina, verbinä, adjektiivina ja adverbinä.


title: Lingua franca nova

text:
La Uni European (UE) es un junta de 28 statos cual manteni relatas spesial de coopera economial e political entre se, con un gol ultima de integra. La relatas economial es fundida en la libria de comersa, la move de laborores, e la intercambia de mone. Esta inclui la funda de un mone comun (la euro) aora en 17 de la nasiones - la "Eurozona".
Pos la Brexit, la Uni European va ave 27 membros.


title: Lingua franca nova

text: Boeree aloitti työn vuonna 1965 tavoitteenaan luoda yksinkertainen kieli. Hän oli saanut tähän virikkeen luettuaan lingua francasta, vuosisatoja sitten Välimeren piirissä käytetystä pidžin-tyyppisestä kielestä.